Politica de mediu a Uniunii Europene. Cadrul de reglementare comunitar şi aspecte privind stadiul armonizării legislaţiei României

 

1. Introducere

Dezvoltarea în Europa a societăţii industriale s-a realizat, în perioada 1860-1960, fără ca cineva să se gândească la consecinţele ei ecologice. Activităţile economice s-au focalizat spre anumite zone, din motive geografice şi economice, neţinându-se cont de mediu. Orice activitate umană şi proces industrial afectează mediul natural prin poluarea atmosferică, a apei, poluarea fonică sau prin degradarea suprafeţelor de teren şi, de cele mai multe ori, poluarea nu “respectă” graniţele naţionale.

Cu toate că degradarea mediului s-a produs timp de un secol, aceasta nu a fost luată în considerare până în anii ’60-’70, când a ajuns la proporţii alarmante, din trei motive: aglomerările urbane, expansiunea economică foarte rapidă şi utilizarea nesănătoasă a noilor tehnici de producţie şi a noilor produse derivate, în principal, din petrol. În acea perioadă, se prefigura faptul că dezvoltarea economică va întâmpina două obstacole: utilizarea accelerată a resurselor epuizabile şi distrugerea treptată a diverselor zone, pe de o parte, iar, pe de altă parte, revolta unor pături largi de populaţie, mai ales din rândul tinerilor, împotriva ierarhiei valorilor impuse de societatea de consum. Manifestările studenţeşti din Franţa şi Germania, din mai 1968 şi Conferinţa Naţiunilor Unite asupra mediului, desfăşurată la Stockholm în 1972, au fost printre primele evenimente de anvergură care au alertat opinia publică europeană asupra problemelor ecologice generate de dezvoltarea economică.


 Guvernele statelor Comunităţii s-au grăbit să propună măsuri împotriva poluării, acestea acţionând ca o supapă de siguranţă pentru mişcarea ecologistă, aflată într-o situaţia extremă de a susţine o “creştere zero”şi de a bloca, astfel, progresul tehnologic şi, odată cu el, progresul social şi economic.

Conferinţa şefilor de state şi de guverne, desfăşurată la Paris în octombrie 1972, a deschis calea către implementarea unei politici comune asupra protecţiei mediului. Din acest moment, Comisia Europeană a pregătit o gamă largă de programe de acţiune pentru reducerea poluării şi a zgomotului şi pentru managementul resurselor de mediu şi a impus numeroase reglementări pentru susţinerea legislativă a acestora. S-a urmărit, în special, limitarea poluării, prin introducerea de norme minimale, mai ales în domeniul administrării deşeurilor şi al poluării apei şi aerului.

Adoptarea unui astfel de cadru legislativ, în ciuda unor rezultate pozitive, nu a putut îmbunătăţi semnificativ calitatea mediului şi nici nu a oprit degradarea lui. Devenise, imperios necesară, graţie conştientizării la nivelul publicului a riscurilor legate de problemele globale de mediu, abordarea lor concertată la scară europeană şi internaţională.

Acţiunea comunitară în domeniul mediului s-a dezvoltat de-a lungul anilor până ce Tratatul asupra Uniunii Europene, intrat în vigoare în anul 1993, i-a conferit statutul de politică. Tratatul introduce ca principiu de bază conceptul de creştere economică cu respectarea normelor de protecţie a mediului. Acesta stipulează, de asemenea, ca politica comunitară din domeniu să ţintească spre “un nivel înalt de protecţie” şi spre soluţionarea problemelor de mediu la sursă, cu un accent deosebit pe acţiuni preventive şi care să antreneze răspunderea materială a celor care poluează.

Evoluţia politicii de mediu a continuat şi în Tratatul de la Amsterdam (intrat în vigoare în anul 1999), care integrează printre prevederile sale principiul dezvoltării durabile. Conform acestuia, dezvoltarea economică şi socială trebuie să ţină cont de nevoile actuale fără să pericliteze în vreun fel posibilităţile de dezvoltare ale generaţiilor viitoare. Deşi, la origine, dezvoltarea durabilă a fost percepută ca fiind exclusiv legată de mediu, astăzi reprezintă un model socio-economic viabil, unanim acceptat. 

Dezvoltarea socială şi economică durabilă presupune o abordare a problemelor de mediu, în toată complexitatea lor (poluarea apei, solului, aerului, schimbarea climatică, conservarea naturii, etc.), integrată politicilor europene din industrie, agricultură, transporturi, energie, turism, sectoare a căror existenţă nu numai că influenţează mediul, ci depinde de sănătatea acestuia.

Politica europeană s-a concretizat în adoptarea unui cadru legislativ adecvat şi în promovarea şi susţinerea unor programe de acţiuni comunitare specifice pentru combaterea poluării şi protejarea mediului înconjurător. Uniunea Europeană lasă însă la latitudinea statelor membre definirea planurilor de acţiune naţionale şi decizia de a impune norme de protecţie mai stricte decât cele hotărâte la nivel comunitar. 

Mai mult decât atât, Uniunea Europeană nu poate aborda problemele ecologice izolat de comunitatea internaţională. Chiar dacă ar reuşi să reducă semnificativ sau să preîntâmpine poluarea pe teritoriul său, ea rămâne expusă poluării apei şi aerului provenite din alte ţări ale Europei sau ale lumii. Interdependenţa de mediu a tuturor ţărilor lumii este marcată, în particular, de efectul de seră şi consecinţele sale climatice pentru întreaga planetă. Nevoia de cooperare internaţională este şi mai evidentă în cazul unui alt aspect al politicii de mediu – managementul resurselor naturale (fauna şi flora). 

Exigenţele comunitare privind protecţia şi calitatea mediului înconjurător trebuie îndeplinite şi de ţările din Europa Centrală şi de Est care aspiră să adere la Uniunea Europeană. Extinderea, văzută ca o parte a procesului de dezvoltare durabilă prin integrarea problemelor de mediu în toate politicile comunitare, oferă provocări şi oportunităţi pentru mediu nu numai în ţările candidate, ci în întreaga Europă, ca ansamblu. 

 

2. Principii generale ale politicii comunitare de mediu 

 

2.1. Baza legală şi obiective

Conferinţa şefilor de state şi de guverne de la Paris, din octombrie 1972, a fost prima reuniune la nivel european, în cadrul căreia s-a hotărât că politica comună în acest domeniu este indispensabilă. De atunci şi până în prezent, au fost adoptate peste 500 reglementări comunitare (directive, rezoluţii şi hotărâri) şi s-au derulat diverse programe de acţiune, cel mai important fiind “Programul comunitar de politică şi de acţiune pentru mediu şi dezvoltare durabilă”, lansat de către Consiliul European la reuniunea din 15-16 decembrie 1992.

Baza legală a politicii de mediu a fost extinsă considerabil prin Actul Unic European, intrat în vigoare la 1 iulie 1987, şi a fost consolidată în Tratatul Uniunii Europene prin articolele 130r, 130s şi130t . Conform Tratatului, mediul devine o politică comunitară care are următoarele obiective:

- conservarea, protejarea şi îmbunătăţirea calităţii mediului;

· protejarea sănatăţii oamenilor; utilizarea prudentă şi raţională a resurselor naturale;

· promovarea la nivel internaţional de măsuri legate de protecţia mediului regională sau mondială.

Articolul 130r subliniază că măsurile luate de Comisia Europeană trebuie să se bazeze pe prevenire, remediere la sursă şi plata pagubelor de către poluator (poluatorul plăteşte), iar deciziile Consiliului trebuie să se adopte prin unanimitate. Statele membre sunt cele care trebuie să finanţeze şi să implementeze politica de mediu. Cu toate acestea, conform aceluiaşi articol (130r), fără să prejudicieze principiul că poluatorul plăteşte, dacă o măsură implică costuri disproporţionate pentru autorităţile publice ale unui stat membru, Consiliul, în actul prin care s-a adoptat măsura aceea, defineşte şi prevederi speciale sub forma unor derogări temporare şi/sau a unui suport financiar. 

În articolul 130s se reiterează ideea unanimităţii care trebuie să stea la baza adoptării unei propuneri a Comisiei. În acelaşi timp, Consiliul poate stabili problemele asupra cărora se pot lua hotărâri cu majoritate calificată. Articolul 130t confirmă necesitatea instituirii unor măsuri mai severe pentru protecţia mediului, adoptatea unor standarde şi reglementări care să asigure un nivel ridicat de protecţie.

Tratatul de la Amsterdam a subliniat, ulterior, importanţa politicii de mediu a Uniunii Europene, îmbogăţind-o conceptual cu principiul dezvoltării durabile. Dezvoltarea durabilă a devenit astfel unul din obiectivele majore ale Uniunii. De altfel, în articolul 6 al acestuia este stipulată explicit integrarea protecţiei mediului în toate politicile sectoriale comunitare. Această dispoziţie are aplicabilitate generală; prin mutarea ei, de la capitolul despre mediu, pe o poziţie importantă la începutul tratatului, liderii UE au dorit să sublinieze angajamentul lor cu privire la dezvoltarea durabilă.


 Acţiunile protective adoptate la nivelul Comisiei şi Consiliului nu împiedică nici unul din statele membre de a întreţine sau introduce şi măsuri de protecţie mult mai stricte. Cu toate acestea, protecţia mediului nu mai poate fi folosită ca un pretext pentru bariere tehnice în calea comerţului. Astfel, Comisia a adoptat în 26 martie 1991 liniile directoare ale unui nou model legislativ având în vedere necesitatea reconcilierii cerinţelor de protecţie a mediului cu cele ale pieţei. Acest model stabileşte două etape pentru definirea standardelor de mediu. 

Prima etapă presupune introducerea de către Comisie a unui standard înalt de protecţie, în conformitate cu articolul 100a, paragraful 3 din Tratat (art. 95 în Tratatul de la Amsterdam), bazat pe tehnologia disponibilă într-o anumită perioadă de timp şi care trebuie aplicat de către toate statele membre cât mai repede posibil. A doua etapă este cea în care Consiliul stabileşte un standard “ţintă”, corespunzător celui mai înalt nivel de protecţie care poate fi rezonabil atins la nivelul ultimelor realizări ştiinţifice şi tehnologice. Această abordare are ca scop păstrarea unităţii pieţei interne, prevenind proliferarea derogărilor naţionale şi garantând UE – care va avea cele mai stricte standarde de mediu – independenţa faţă de ţări terţe.

În virtutea acestor reglementări, Uniunea Europeană duce o politică susţinută de protecţie a solului, apei, climatului, aerului, faunei şi florei. Totodată, în concordanţă cu principiul subsidiarităţii, Uniunea nu acţionează, în cazul problemelor de mediu, decât dacă acestea pot fi mai bine tratate la nivel comunitar decât la nivelul statelor membre şi al regiunilor.

2.2. Instrumente de acţiune


 Evantaiul instrumentelor de mediu disponibile s-a extins pe măsură ce politica de mediu s-a dezvoltat. Pe lângă adoptarea unui cadru legislativ, care susţine un înalt nivel de protecţie şi garantează funcţionarea mecanismelor de piaţă, Comunitatea a pus în practică şi alte instrumente – tehnice, financiare, administrative –, toate subordonate aceluiaşi scop.

 

2.2.1. Sistemul de evaluare a proiectelor publice şi private în domeniul mediului 

Primele preocupări comunitare pentru evaluarea impactului asupra mediului s-au materializat în Directiva nr. 85/337. Aceasta prevedea o procedură sistematică de evaluare şi introducea obligativitatea pentru autorităţile guvernamentale de a informa opinia publică asupra planurilor lor cu impact asupra mediului. 


 Directiva nr. 97/11 a modificat-o pe cea precedentă, lărgind aria ei de aplicabilitate prin introducerea obligativităţii informării publice transfrontaliere în cazul proiectelor de construcţie pentru centrale termice, incineratoare şi instalaţii de prelucrare a deşeurilor speciale sau a defrişărilor pe mari suprafeţe.


 În prezent, evaluarea impactului asupra mediului a devenit “sistemul de evaluare a proiectelor publice şi private”. Acest sistem va fi reglementat printr-o directivă care, în prezent, este în fază de propunere, fiind supusă procedurilor de adoptare specifice Comisiei, Consiliului şi Parlamentului UE (procedură de codecizie). 

2.2.2. Etichetarea produselor ecologice

Reglementarea Consiliului nr. 880/92, din 23 martie 1992 a stabilit sistemul comunitar de atribuire a etichetelor ecologice (eco-label). Conform acesteia, producătorul sau importatorul unui produs trebuie să adreseze o cerere de etichetare unui organism competent, desemnat de către statul membru în care produsul este fabricat, pus în vânzare pentru prima dată sau importat dintr-o ţară terţă. Organismul acesta decide atribuirea sau neatribuirea etichetei ecologice după ce, în prealabil, produsul a fost evaluat în funcţie de principiile din reglementare şi criteriile specifice aplicabile categoriei din care face parte. Categoriile de produse şi criteriile specifice sunt stabilite de către Comisie, în strânsă cooperare cu un comitet special creat (compus din reprezentanţi ai statelor membre) şi după ce au fost consultaţi şi reprezentanţii principalelor grupuri de interes din industrie, comerţ, organizaţii ale consumatorilor şi de protecţie a mediului. Comisia publică în Jurnalul Oficial categoriile de produse şi criteriile corespunzătoare, o listă a produselor pentru care s-a atribuit eticheta ecologică şi numele şi adresele organismelor naţionale competente.


 În condiţiile în care etichetarea ecologică nu a avut rezultatele aşteptate (criteriile de atribuire nu sunt destul de selective, produsele etichetate sunt puţine, întreprinderile nu sunt stimulate să comercializeze produse noi şi să solicite atribuirea etichetelor), Comisia a prezentat în anul 1996 o propunere de modificare a reglementării iniţiale (880/92). Astfel, pentru creşterea transparenţei pentru consumatori, sistemul de atribuire a etichetelor va cuprinde mai multe etape şi va fi mai bine coordonat cu sistemele naţionale, o Organizaţie europeană pentru etichetare ecologică (European Eco-label Organisation) va fi desemnată să elaboreze noi criterii de atribuire, iar obligaţiile financiare anuale percepute pentru etichetare vor fi plafonate şi vor cuprinde taxe reduse pentru întreprinderile mici şi mijlocii din ţările în curs de dezvoltare.

2.2.3. Eco-audit-ul

Reglementarea Consiliului nr. 1836/93, din 29 iunie 1993, introduce sistemul comunitar de management al mediului şi de audit. Acesta permite participarea voluntară a întreprinderilor din sectorul industrial la un sistem de limitare a impactului activităţilor industriale asupra mediului (EMAS ). Întreprinderile care se angajează, dincolo de obligaţiile lor care decurg din legile în vigoare, să îmbunătăţească continuu protecţia mediului în activitatea lor, vor putea atrage atenţia asupra nivelului lor avansat de protejare a mediului prin folosirea unei mărci (semn) standard, acelaşi pentru toată comunitatea.

Documentul defineşte, de asemenea, care sunt cerinţele instituite pentru managementul de mediu şi realizarea audit-ului în întreprinderi şi stipulează că un auditor independent trebuie să valideze declaraţia de mediu a companiei. Scopul este “integrarea” protecţiei mediului în ansamblul activităţilor întreprinderii şi demonstrarea faptului că o tehnologie care respectă mediul conduce, în final, spre o diminuare a costurilor.

2.2.4. Prevenirea şi reducerea integrată a poluării mediului

Conform Directivei 96/61 pentru prevenirea şi reducerea integrată a poluării, intrată în vigoare în octombrie 1996, statele membre trebuie să pună în practică o procedură de autorizare a instalaţiilor aplicabilă tuturor sistemelor de mediu. Această directivă renunţă la o abordare limitată la un mediu specific (aer, apă, sol, deşeuri, etc.) pentru a lua în considerare ansamblul modurilor în care o întreprindere industrială afectează mediul.

2.2.5. Agenţia Europeană de Mediu

Agenţia Europeană de Mediu (AEM) este instituţia înfiinţată prin reglementarea Consiliului nr.1210/90, din 7 mai 1990, modificată ulterior prin reglementarea nr. 933/99, din 29 aprilie 1999, cu scopul de a furniza Comunităţii şi statelor membre informaţii obiective, fiabile şi comparabile despre mediu, în cooperare cu reţeaua europeană de informare şi de observare în domeniu.

Rolul Agenţiei Europene pentru Mediu a sporit de-a lungul anilor. Astfel, AEM contribuie la:

· furnizarea de informaţii tehnice, ştiinţifice şi economice necesare pregătirii şi punerii în practică a acţiunilor şi dispoziţiilor juridice cerute de protecţia mediului;

· dezvoltarea de tehnici de previziune care să permită luarea, în timp util, a măsurilor de prevenire corespunzătoare;

· încorporarea datelor europene referitoare la mediu în programe internaţionale, mai ales în cele elaborate de Naţiunile Unite şi sistemul său de agenţii.

Atribuţiile AEM sunt numai consultative, dar acţiunile sale sunt foarte importante în adoptarea de noi măsuri pentru protejarea mediului sau evaluarea impactului deciziilor deja adoptate.

2.2.6. Programul LIFE 

Programul LIFE reprezintă unicul instrument comunitar de finanţare, specific problemelor şi obiectivelor de mediu, care a fost adoptat prin Reglementarea Consiliului 1973/92, din 21 mai 1992. LIFE îşi propune să contribuie la elaborarea şi realizarea politicii comunitare de mediu prin susţinerea financiară a proiectelor pilot şi a programelor demonstrative şi prin acordarea de asistenţă ţărilor terţe şi celor candidate la aderare la UE. Astfel, Consiliul a alocat 450 milioane EURO pentru cea de-a doua fază a programului LIFE, în perioada 1996-1999.

Prin Reglementarea nr. 1655/2000 a Parlamentului European şi a Consiliului (care o abrogă pe cea din 1992), programul LIFE este actualizat, la nivelul anului 2000, ca instrument financiar. Conform acestei ultime reglementări, celei de-a treia etape de desfăşurare, care a debutat la 1 ianuarie 2000 şi se va încheia la 31 decembrie 2004, i s-au alocat 640 milioane EURO. Acest buget este repartizat celor trei capitole tematice care compun programul: LIFE-Natura, LIFE-Mediu şi LIFE-Ţări terţe. LIFE-Natura are ca scop protejarea speciilor pe cale de dispariţie şi a habitatului natural. LIFE- Mediu finanţeză proiecte demonstrative inovatoare pentru industrie şi administraţia locală. În cadrul celor trei componente, statele membre şi ţările terţe transmit propuneri de proiecte Comisiei, până la o dată fixată de aceasta în fiecare an. Proiectele acceptate sunt finanţate, conform prevederilor Comisiei, în funcţie de capitolul la care se încadrează, cu fonduri care pot acoperi chiar întreg bugetul de cheltuieli estimat.


 2.2.7. Taxe de mediu

În prezent, accentul se pune pe o mai mare diversificare a instrumentelor de acţiune în domeniu, favorizându-se recurgerea la taxe de mediu (conform principiului “poluatorul plăteşte”), contabilitate de mediu sau acorduri deliberate. Promovarea unor astfel de instrumente fiscale, prin care statele membre să-şi sporească eficacitatea politicii de mediu şi să beneficieze de fonduri utilizabile în conformitate cu dreptul comunitar, s-a realizat prin Comunicarea Comisiei, COM(97)9 final, din 26 martie 1997, referitoare la impozite, taxe şi redevenţe de mediu în piaţa unică. Acest document facilitează punerea în aplicare la nivelul UE a principiului “poluatorul plăteşte”, cu scopul de a determina consumatorii şi fabricanţii să adopte comportamente compatibile cu exigenţele ecologice.

Concret, Comisia a propus, în anul 1995, adoptarea unei directive care să introducă taxa pe emisiile de CO2 şi pe energie. Această reglementare prezintă liniile directoare care să le permită statelor membre să aplice o astfel de taxă, dacă ele doresc, pe baza unor criterii comune. Perceperea taxei are ca scop utilizarea raţională a energiei şi reducerea emisiilor de gaze cu efect de seră.

 

3. Programe comunitare de mediu


 Primele două programe de acţine în domeniul mediului, lansate de Comunitate în anul 1973 (după Conferinţa şefilor de state şi de guverne de la Paris, 1972) şi, respectiv, în 1977, au fost axate pe căutarea de răspunsuri imediate la problemele grave ridicate de poluare. Dar, în foarte scurt timp, s-a ajuns la concluzia că, în domeniul mediului, a preveni este mult mai important decât a combate. Ele au prezentat listele detaliate ale acţiunilor necesare pentru controlarea marii diversităţi a problemelor legate de poluare. Au fost enunţate, de asemenea, 11 principii care au fost preluate şi aplicate în programele de acţiune care au urmat:

■ este mai bine de prevenit, decât de reparat - acest principiu a devenit primordial în cadrul celui de-al patrulea program de acţiune;

■ consecinţele asupra mediului trebuie luate în considerare la stadiul cel mai precoce al procesului de decizie;

■ orice formă de exploatare a resurselor şi mediului natural care provoacă pagube sensibile echilibrului ecologic trebuie evitată;

■ nivelul cunoştinţelor ştiinţifice trebuie îmbunătăţit pentru a permite o acţiune eficace în acest domeniu;

■ poluatorul plăteşte: costul prevenirii şi eliminării daunelor trebuie să fie în sarcina poluatorului;

■ activităţile întreprinse într-un stat membru nu trebuie să antreneze degradarea mediului într-un alt stat;

■ politica de mediu dusă în statele membre trebuie să ţină seama de interesele ţărilor în curs de dezvoltare;

■ UE şi statele membre trebuie să promoveze protecţia mediului la nivel planetar prin intermediul organizaţiilor internaţionale;

■ protecţia mediului este problema tuturor, astfel că un efort de educare devine necesar;

■ măsuri de protecţie a mediului trebuie luate la nivelul cel mai adaptat, ţinând seama de tipul de poluare, acţiunea care se impune şi zona geografică de protejat (principiul subsidiarităţii);

■ programele naţionale în materie de mediu trebuie coordonate pe baza unui concept comun pe temen lung şi politicile naţionale trebuie să fie armonizate în interiorul Comunităţii.

Cel de-al treilea program, adoptat în anul 1983, a definit o strategie globală şi preventivă de salvare a mediului şi a resurselor. Ca atare, lupta împotriva poluării şi a utilizării necorespunzătoare a resurselor epuizabile a fost considerată mai puţin costisitoare, mai eficace şi mai favorabilă unei dezvoltări economice sănătoase şi imperativele ecologice au fost luate în calcul la debutul proceselor de concepere şi de decizie a oricărei acţiuni economice, indiferent de domeniu (agricultură, industrie, energie, transporturi, turism). Prioritatea a trecut de la controlul la prevenirea poluării, iar protecţia mediului a devenit o misiune mai largă, înglobând şi afectarea solului ori integrarea intereselor mediului în celelalte politici comunitare.

Confirmând acestă strategie preventivă, cel de-al patrulea program, desfăşurat în perioada 1987-1992, a urmărit să facă din protecţia mediului un element esenţial al oricărei politici economice şi sociale. Au fost considerate ca fiind prioritare:

· aplicarea completă şi eficace a legislaţiei comunitare în vigoare;

· controlul impactului asupra mediului al tuturor substanţelor şi surselor de poluare;

· un acces mai bun la informare pentru public şi o mai bună difuzare a informaţiei;

· crearea de locuri de muncă.

Multe din aceste idei au fost preluate şi în cadrul celui de-al cincilea program de acţiune, adoptat de către Consiliu prin Rezoluţia de la 1 februarie 1993 şi intitulat sugestiv “Către o dezvoltare durabilă”. Acest program a condus politica UE pentru mediu în perioada 1993-2000.

Obiectivul celui de-al cincilea program cadru de acţiune pentru mediu a fost de a transforma căile de creştere economică din comunitate în aşa fel încât să promoveze dezvoltarea durabilă. Programul a continuat să atace problemele de mediu (cum sunt cele legate de schimbările climatice, poluarea apelor, gestionarea deşeurilor) dar a vizat, de asemenea, introducerea şi utilizarea de noi relaţii între “actorii” care intervin în domeniul mediului. 

Programul s-a remarcat printr-o nouă abordare a problemelor de mediu, bazată pe următoarele principii:

· adoptarea unei orientări globale şi voluntariste care se adresează diferiţilor “actori” şi activităţi care afectează resursele naturale sau poluează mediul;

· dorinţa de a schimba tendinţele şi practicile actuale care degradează mediul, atât pentru generaţiile actuale cât şi pentru cele viitoare;

· favorizarea schimbării comportamentului în societate prin responsabilizarea tuturor celor implicaţi (autorităţi publice, cetăţeni, consumatori, întreprinderi);

· stabilirea unui concept de împărţire a responsabilităţii;

· utilizarea de noi instrumente de mediu.

Prin hotărârea Parlamentului European şi a Consiliului nr. 2179/98/CE, din 24 septembrie 1998, programul a fost reexaminat şi s-a hotărât relansarea eforturilor asupra unor domenii prioritare, în scopul intensificării preocupărilor pentru realizarea obiectivelor dezvoltării durabile. Au fost subliniate, printre altele: integrarea mediului în toate celelale politici comunitare, sensibilizarea publicului (prin favorizarea accesului la informaţie, integrarea conceptului de dezvoltare durabilă în programele de educare şi formare comunitară), întărirea cooperării internaţionale (referitoare la schimbarea climatică, poluarea apelor, gestionarea riscurilor industriale, biodiversitatea), promovarea iniţiativelor locale şi regionale privind amenajarea teritoriului, schimburile de experienţă.

Anul 2001 este cel în care debutează acţiunile în cadrul celui de-al şaselea program de acţiune comunitară în domeniul mediului. Astfel, Comunitatea îşi va intensifica preocupările în domeniile care au fost prevăzute în programul precedent, acordându-se o atenţie particulară problemelor legate de schimbarea climatică, sănătatea populaţiei şi managementul resurselor de mediu. Programul va urmări cele mai importante priorităţi în paralel cu strategiile principalelor sectoare economice şi va permite conceperea măsurilor esenţiale de politică de mediu, care să asigure o dezvoltare durabilă. În plus, Comunitatea va încerca să definească obiectivele cuantificabile, indicatorii şi mecanismele de control şi va avea în vedere punerea lor în practică în condiţiile complexe ale procesului de extindere a Uniunii Europene.

 

4. Domenii de reglementare


 4.1. Poluarea atmosferică

a) Emisiile de gaze provenind de la vehicule

Directivele comunitare care fixează norme stricte pentru emisiile poluante ale autovehiculelor au avut rezultate pozitive, dar progresele înregistrate până în prezent riscă să fie ameninţate de numărul tot mai mare de vehicule şi intensificarea traficului. Astfel, conform estimărilor, emisiile de hidrocarburi nu numai că nu s-au redus, ci au crescut în ultima perioadă cu aproximativ 10%.

Pentru reducerea poluării generate de trafic, Comunitatea a adoptat directive care, pe de o parte, limitează emisiile de gaze de la vehiculele cu motor şi de la alte surse, iar pe de altă parte, introduc măsuri fiscale menite să determine consumatorii să protejeze mediul înconjurător.

Programul “Auto-oil”: În colaborare cu industria petrolieră şi cu cea de automobile, Comisia a elaborat un program comun, intitulat “Auto-oil”, pentru reducerea emisiilor de gaze de eşapament. Programul cuprinde două propuneri. Prima se referă la calitatea combustibilor, iar cea de-a doua conţine măsuri împotriva poluării atmosferice cu gaze de eşapament şi amendează Directivele 70/156 şi 70/220. Obiectivele programului sunt:

· controlul componentelor carburanţilor, cu efect asupra gradului de poluare a aerului (sulful, benzenul, componentele aromatice şi plumbul);

· reducerea valorilor limită ale unor poluanţi pentru noile modele de vehicule;

· controlul emisiilor la vehiculele existente prin montarea pe ele a unor dispozitive de diagnostic obligatorii şi introducerea unor proceduri de testare specifice.

Vehicule utilitare uşoare: La 21 iunie 1991, Consiliul a adoptat Directiva consolidată asupra emisiilor poluante, nr. 91/441. Aceasta se aplică vehiculelor cu masa de până la 2500 Kg şi o capacitate de maxim 6 locuri şi reglementează atât emisiile de gaze de eşapament, cât şi emisiile prin evaporare. Ea a fost amendată prin Directiva nr. 94/12.

Vehicule utilitare grele: La 1 octombrie 1991, Consiliul a adoptat Directiva nr. 91/542 care reduce în două etape valorile limită ale emisiilor gazoase şi de pulberi poluante pentru vehiculele cu motor diesel şi alte vehicule cu masa maximă de 3500 Kg.

Vehicule utilitare uşoare (cu masa maximă 3500 Kg) şi vehicule grele pentru transportul a mai mult de 6 persoane: Aceste vehicule fac obiectul Directivei 93/59. Prevederile referitoare la limitarea emisiilor poluante sunt formulate distinct, pentru trei categorii de astfel de vehicule, în funcţie de puterea motorului şi tipul lor de construcţie: categoria I – cu masa de până la 1250 Kg, categoria II – cu masa cuprinsă între 1250 Kg şi 1700 Kg, categoria III – cu masa mai mare de 1700 Kg.

Maşini şi echipamente cu motoare cu combustie internă: Emisiile de gaze şi pulberi poluante provenind de la echipamente mobile cu motoare cu combustie internă (buldozere, excavatoare, laminoare, maşini agricole) sunt reglementate prin Directiva 97/68 a Parlamentului European şi a Consiliului. Aceasta introduce pentru prima dată valori limită pentru particule, monoxid şi bioxid de carbon, hidrocarduri şi oxizi de azot, în cazul motoarelor diesel de la 18 la 550 KW.

Motociclete şi motorete: Comisia lucrează la stabilirea valorilor limită admise pentru gazele de eşapament emise de aceste vehicule, pe baza reglementărilor pentru Europa ale Comisiei Economice a Naţiunilor Unite.

Conţinutul de plumb în benzină: După introducerea obligatorie a benzinei fără plumb, în octombrie 1989, benzina cu plumb a fost supusă unor măsuri restrictive; ea a fost practic interzisă în UE începând cu 1 ianuarie 2000.

Conţinutul de sulf în carburanţi: Conform Directivei 93/12, reducerea conţinutului de sulf s-a realizat în două etape – începând de la 1 octombrie 1994 valoarea maximă admisă pentru toţi combustibilii, inclusiv motorina, a fost de 0,2%; de la 1 octombrie 1996, valoarea maximă admisă pentru conţinutul de sulf în motorină a fost fixată la 0,05%. Comisia a modificat, ulterior, această directivă (COM(97)088).

Compuşii organici volatili: La sfârşitul anului 1994, Consiliul şi Parlamentul European au adoptat o directivă referitoare la combaterea poluării prin emisii de compuşi organici volatili, ca urmare a depozitării şi distribuirii combustibilului, Directiva 94/63. Directiva este importantă, deoarece:

· anual, în Comunitate, sunt emise în atmosferă peste 10 milioane tone de compuşi organici volatili provenind de la combustibili şi solvenţi;

· aceşti compuşi sunt consideraţi ca fiind foarte dăunători pentru oameni şi mediul înconjurător.

Comisia a propus, de asemenea, o nouă directivă referitoare la reducerea emisiilor de compuşi organici volatili rezultaţi din întreprinderile care utilizează solvenţi (COM(96)538). Efectele asupra sănătăţii imputabile acestor substanţe, în special nivelul ridicat de ozon troposferic înregistrat în ultimele veri, au stârnit îngrijorarea specialiştilor. Ca urmare, propunerea vizează reducerea emisiilor de compuşi organici volatili la 1,5 milioane tone pe an, atunci când va intra în vigoare.

b) Emisiile provenind de la surse fixe (cu efect de seră)

Pentru a frâna emisiile de CO2, responsabile în mare parte de încălzirea progresivă a atmosferei terestre, Uniunea Europeană s-a angajat să le menţină la acelaşi nivel în perioada 1990-2000 şi să le reducă până în anul 2010. Unul din mijloacele pe care le-a avut şi le are în vedere pentru realizarea acestui obiectiv este taxa combinată pe emisiile de CO2 şi energie. La 24 iunie 1993, Consiliul a adoptat Decizia 389/93 referitoare la un mecanism de supraveghere a emisiilor de CO2 şi alte gaze cu efect de seră.


 În Comunicarea “Schimbarea climatică – către o strategie comunitară post-Kyoto” (COM(98)353), Comisia a propus măsuri pentru realizarea obiectivului, stabilit la Kyoto, de a reduce emisiile a şase gaze cu efect de seră, în perioada 2008-2010, cu 8% faţă de nivelul anului 1990.

c) Emisiile rezultate din producerea de energie (dioxid de sulf)

Pentru reducerea emisiilor de dioxid de sulf (SO2), Comunitatea a adoptat numeroase măsuri, cea mai importantă dintre ele fiind Directiva 88/609 privind marile instalaţii de combustie – modificată ulterior prin Directiva 94/66. Aceasta propune reducerea emisiilor de SO2, corespunzătoare acestor instalaţii, până în anul 2000, cu 73% faţă de nivelul lor înregistrat în anul 1980.

Directiva comunitară care fixează valorile limită prevede pentru emisiile de SO2 (provenind de la toate tipurile de instalaţii) o reducere cu 57%, de la 14,4 milioane tone în anul 1980 la 6,2 milioane tone în anul 2005. 


Comisia a propus o directivă cadru (COM(97)500), care fixează valorile limită pentru anhidrida sulfurică, oxizii de azot, pulberile şi plumbul din mediul ambiant, care este în prezent în discuţie, urmând procedurile specifice adoptării. 

 

Rolul Parlamentului European

Parlamentul European a jucat un rol decisiv în punerea în practică a politicii de luptă împotriva poluării atmosferice. El a impus, în ciuda reticenţelor Comisiei, Consiliului şi a reprezentanţilor din industria automobilelor şi petrochimie, norme mult mai severe pentru emisiile de gaze de eşapament, unele dintre ele fiind mai restrictive decât standardele americane.


 La 10 aprilie 1997, Parlamentul s-a pronunţat asupra programului “Auto-oil” şi a recunoscut că el constituie o bună bază pentru limitarea poluării provocate de vehiculele cu motor, începând cu anul 2000. Dar, el consideră că statele membre trebuie să intensifice eforturile lor pentru controlul unor astfel de emisii. Este foarte importantă o nouă reducere a concentraţiei de sulf în carburanţi: valoarea limită a concentraţiei sulfului în benzină şi motorină va trebui stabilită la 50 ppm.

 

4.2. Poluarea apelor

a) Apele terestre

La data de 26 februarie 1997, Comisia Europeană a prezentat o directivă cadru referitoare la politica în domeniul apei (COM(97)0049). Această directivă propune trei obiective care trebuie să fie atinse cel mai târziu în 2010: o bună calitate a apelor de suprafaţă, o bună calitate a apelor subterane şi realizarea obiectivelor aplicabile zonelor de protecţie specială.

Măsuri speciale împotriva substanţelor celor mai periculoase

În domeniul substanţelor periculoase deversate în mediul acvatic de către întreprinderile industriale, legislaţia comunitară a adoptat soluţia valorilor limită maxim admisibile. Astfel, statele membre optează pentru obiectivele de calitate, având obligaţia de a dovedi că acestea sunt respectate. Directiva 76/464/CEE, adoptată în 1976 conţine o listă de 129 substanţe declarate periculoase datorită toxicităţii şi bioacumulării. Ea a fost completată, în decembrie 1979, prin Directiva 80/68/CEE referitoare la protecţia pânzei freatice împotriva poluării cu unele substanţe periculoase. Pentru aplicarea acestor directive, au fost adoptate directive specifice, care fixează valorile limită şi obiectivele de calitate pentru deversările de cadmiu, hexaclorciclohexan (HCH) şi mercur. În iunie 1989, a fost adoptată directiva care stabileşte modalităţile de armonizare a programelor de reducere, în vederea eliminării, a poluării cauzate de deşeurile din industria dioxidului de titan (Directiva 89/428/CEE). Acestă directivă interzice, după data de 31 decembrie 1989, deversarea în orice fel de ape a celor mai periculoase deşeuri, în special a deşeurilor solide şi puternic acide provenind de la platformele industriale vechi.

Măsuri specifice pentru apele de suprafaţă

· Directiva 91/271 impune ca oraşele cu mai mult de 15000 de locuitori să fie prevăzute cu staţii de tratare a apelor uzate, până în anul 2000, iar toate celelalte localităţi, până în 2005.

· Măsurile comunitare de reglementare a deversărilor de poluanţi provenind de la platformele industriale au condus la reducerea poluării cu metale grele a fluviilor importante. De exemplu, nivelul de concentraţie a plumbului în apele Rinului s-a înjumătăţit în perioada 1975 -1985.

· Un rol important în acest domeniu a avut şi cooperarea internaţională. Se pot menţiona convenţiile pentru protecţia Dunării, Elbei şi Oderului; trebuie încheiate acordurile pentru protecţia fluviilor Meuse şi Escaut, care sunt ape transfrontaliere puternic poluate.

 

Măsuri specifice pentru apele subterane


 Deoarece apele subterane furnizează 75% din necesarul alimentării cu apă potabilă a Uniunii, poluarea acestora, cu poluanţii industriali sau prin deversarea deşeurilor şi a nitraţilor folosiţi ca îngrăşământ în agricultură, reprezintă un pericol serios pentru sănătate. Conform unor estimări, 800000 de persoane din Franţa, 850000 din Marea Britanie şi 2,5 milioane din Germania consumă apă potabilă cu o concentraţie de nitraţi care depăşeşte valoarea maximă admisă în Comunitate (Directiva 75/440/CEE referitoare la exigenţele de calitate a apelor de suprafaţă utilizate pentru alimentarea cu apă potabilă în statele membre, modificată prin Directiva 91/692/CEE). Comisia a modificat succesiv directiva apei potabile, introducând schimbări importante (COM(94)0612 şi COM(97)228). Una dintre aceste modificări vizează reducerea valorii limită pentru concentraţia de plumb, de la 50 la 10 micrograme/litru, ceea ce antrenează înlocuirea conductelor de alimentare şi eforturi financiare semnificative.

În Comunicarea către Consiliul şi Parlamentul European asupra “politicii comunitare în domeniul apelor” (COM(96)0059), din 21 februarie 1996, Comisia a propus înlocuirea directivei privind resursele de apă printr-o nouă directivă cadru pentru managementul apelor.

La 10 iulie 1996, Comisia a prezentat, de asemenea, o propunere pentru un vast program de acţiune pentru protecţia şi managementul apelor subterane (COM(96)0315). Acest document are ca scop o planificare şi un management integrat al resurselor de apă dulce. El prevede introducerea unui cadru legislativ pentru captarea resurselor de apă şi propune o acţiune concertată pentru eliminarea surselor difuze de poluare, mai ales din agricultură, ca şi pentru eliminarea nămolurilor de epurare. Totodată, atrage atenţia şi asupra pericolului reprezentat de sursele fixe de poluare. Comisia se pronunţă pentru punerea în practică a programului de acţiune prin directiva cadru pentru managementul apelor şi, de asemenea, prin programele de acţiune naţionale.


 b) Apele marine

Măsuri generale

· Directiva 76/160/CEE privind calitatea apelor de agrement este concentrată asupra prevenirii bolilor infecţioase. Consiliul a prezentat, în acest sens, o nouă propunere propunere (COM(94)0036). În cel de-al 15-lea raport asupra apelor de agrement, publicat în mai 1998, Comisia constată că, din cele 13129 plaje maritime comunitare, 90% respectă exigenţele minime de calitate.

· Acţiunea comunitară a depăşit frontierele Uniunii: în anul 1996, în cadrul iniţiativei “Pavilionul albastru”, coordonată de Fundaţia pentru educaţia de mediu şi sprijinită de către Comisie (desfăşurată pentru prima dată în 1987 – cu ocazia Anului european al mediului), 1158 (567 în 1989) plaje şi 475 (126 în 1989) porturi din 16 ţări (dintre care, Bulgaria, Slovenia, Turcia şi Cipru) au obţinut eticheta ecologică a Comunităţii. Această etichetă se acordă numai dacă plajele şi porturile îndeplinesc anumite criterii de exigenţă, legate de curăţenie, infrastructură de salvare şi igienă şi de informare a publicului.

 


 Măsuri zonale


 În anii ’70, au fost semnate diferite acorduri internaţionale pentru limitarea poluării (degazare, incinerare şi deversare de deşeuri, maree negre) în cele mai afectate zone.

· Protecţia Mării Nordului s-a concretizat prin acordul de la Bonn (1969) privind cooperarea pentru combaterea poluării cu hidrocarburi şi alte substanţe periculoase, acord la care Comunitatea, ca întreg, a aderat. De asemenea, în cadrul celei de-a patra Conferinţe internaţionale pentru protecţia Mării Nordului, desfăşurată la Copenhaga, în 1995, s-a adoptat o declaraţie care, în urma discuţiilor, definea noi obiective privind: protecţia speciilor şi habitatului natural, dezvoltarea durabilă a pescuitului, prevenirea poluării (provocată, mai ales, de vapoare, platforme de foraj, deversări de substanţe periculoase) şi eliminarea deşeurilor radioactive.

· Protecţia Mării Baltice este obiectul Convenţiei pentru pescuit şi conservarea resurselor de viaţă în Marea Baltică, denumită Convenţia de la Varşovia (1982).

· Marea Mediterană este protejată prin mai multe convenţii semnate de către Comunitate, referitoare, de exemplu, la protecţia împotriva poluării determinate de bascularea deşeurilor vapoarelor şi avioanelor (Convenţia de la Barcelona, din 16 februarie 1976) şi la domenii speciale de interes. Convenţia de la Barcelona a fost modificată în cadrul Conferinţei pentru Mediterana, desfăşurată în iunie 1995. Conferiţa a adoptat, de asemenea, o rezoluţie privind protecţia mediului şi dezvoltarea durabilă în bazinul Mării Mediterane, definind obiectivele referitoare la reducerea emisiilor de substanţe toxice (până în anul 2005), protecţia regiunilor de coastă, exploatarea durabilă a resurselor naturale şi integrarea problemelor de mediu în dezvoltarea economică şi amenajarea teritoriului.

Rolul Parlamentului European

Parlamentul European a avut un rol de iniţiator în materie de protecţia apelor. În afară de situaţia apelor în general, el se preocupă de gravele stricăciuni provocate prin deversarea produselor petroliere de către vapoare. În Rezoluţia sa din 16 septembrie 1992, Parlamentul invită Comisia, printre altele, să prezinte propuneri pentru:

· promovarea unui cod de conduită al companiilor petroliere, care să interzică curăţarea tancurilor petroliere în mare;

· dezvoltarea structurilor portuare capabile să realizeze curăţarea tancurilor petroliere în porturi;

· evaluarea echipamentelor care reduc deversările operaţionale (procedura “load on top”), în vederea recomandării lor, ulterior, spre utilizare.

În cadrul unei audieri organizate de către Comisia pentru mediu, sănătate publică şi protecţia consumatorului, au fost analizate propunerile Comisiei privind calitatea ecologică a apelor, a apei potabile şi a apelor de agrement şi s-a criticat lipsa de armonizare a lor. Ca urmare, Comisia Europeană a prezentat o strategie globală (COM(96)59) care să confere politicii UE în domeniul apelor mai multă coerenţă, transparenţă şi eficacitate.

La 11 februarie 1999, Parlamentul European s-a pronunţat asupra directivei cadru pentru politica în domeniul apelor, pledând pentru o politică comunitară integrată eficace, coerentă, care să ţină cont de vulnerabilitatea ecosistemelor acvatice situate în zonele de coastă sau estuar. Textul prezentat de Parlament enunţă patru obiective principale: coordonarea eforturilor statelor membre, taxarea folosirii apei, programe de măsuri pentru statele membre, acordarea de derogări.

 

4.3. Chimie, biotehnologie şi industrii de risc 

a) Substanţe periculoase

Înainte chiar de a fi fost definită politica de mediu, în iunie 1967, Consiliul a adoptat Directiva 67/548 pentru armonizarea legislaţiei şi reglementărilor privind clasificarea, ambalarea şi etichetarea substanţelor periculoase, modificată ultima dată prin Directiva 96/56. Aceste măsuri au ca scop:

· garantarea unei protecţii adecvate a oamenilor şi mediului împotriva efectelor potenţiale ale substanţelor chimice;

· introducerea unei proceduri uniforme de notificare pentru substanţele chimice şi prevederi privind împachetarea şi etichetarea provizorie a substanţelor periculoase;

· introducerea unei etichete de atenţionare pentru risc, în cazul substanţelor periculoase pentru mediu;

· reducerea la minim a numărului de experienţe pe animale.

Această directivă a creat o “poartă” unică prin care trebuie să treacă toate noile substanţe chimice înainte de intra pe piaţa comunitară. Ea obligă producătorii şi importatorii să eticheteze substanţele chimice cu informaţii care indică cantitatea produsă, utilizarea, precauţii de rigoare, rezultatele testelor toxicologice şi ecotoxicologice efectuate şi posibilităţile de neutralizare specifice.

Dispoziţiile anterioare sunt aplicabile tuturor substanţelor chimice introduse pe piaţa comunitară după 10 septembrie 1981. Pe lângă acestea, directiva a prevăzut şi clasificarea şi etichetarea tuturoer substanţelor chimice care erau deja pe piaţă. Toate substanţele existente pe piaţă în perioada 1 ianuarie 1971 – 18 septembrie 1981 au fost menţionate în Inventarul european al produselor chimice comercializate (mai mult de 100000 de substanţe) - EINECS.

Reglementarea 793/93 privind evaluarea şi controlul riscurilor prezentate de substanţele chimice existente a fost introdusă pentru a permite, la nivel comunitar, o evaluare sistematică a riscurilor pe care le prezintă substanţele care figurează în inventarul EINECS, iar Reglementarea 1488/98 stabileşte bazele specifice unei astfel de evaluări.

Directiva 94/48, care se înscrie în cadrul planului de acţiune 1990-1994 şi a programului “Europa împotriva cancerului”, vizează restrângerea comercializării şi utilizării substanţelor cancerigene, a celor care provoacă mutaţii genetice sau a căror utilizare generează malformaţii la naştere şi a unor hidrocarburi clorurate alifatice şi uleiuri de gudron.


 Restricţii de utilizare 

Comunitatea a limitat utilizarea altor substanţe şi preparate periculoase prin Directiva 76/769, modificată ulterior prin Directiva 94/60.

· PCB-uri şi PCT-uri: Bifenilii policloruraţi (PCB) şi trifenilii policloruraţi (PCT), utlilizaţi ca şi componente în transformatoarele electrice, pot să se transforme în dioxină, în caz de incendiu (cazul Seveso). Directiva 95/59 referitoare la eliminarea PCB-urilor şi a PCT-urilor, care înlocuieşte vechea directivă 76/403, îşi propune să armonizeze reglementările naţionale privind eliminarea controlată a PCB-urilor, decontaminarea sau eliminarea echipamentelor care conţin PCB-uri şi eliminarea PCB-urilor uzate.

· PCP-urile: Directiva 91/173/CEE restricţionează utilizarea pentaclorofenolului (PCP), substanţă utilizată în conservarea lemnului şi care este considerată a fi cancerigenă. 

· Azbestul: Al cincilea amendament la Directiva 76/769 (83/478) defineşte azbestul ca fiind o substanţă periculoasă. Directiva 91/382 are ca obiect protejarea muncitorilor împotriva riscurilor pe care le prezintă azbestul, iar Directiva 91/659 din 3 decembrie 1991, care adaptează anexa 1 a Directivei 76/769, urmăreşte să limiteze şi mai mult comercializarea şi utilizarea azbestului.

· Pesticidele: Pentru produsele fitosanitare se aplică doua măsuri. Prima (Directiva 76/895), se bazează pe art. 43 din Tratatul CEE referitor la politica agricola comunitară şi vizează stabilirea valorilor limită maxim admisibile pentru reziduurile de pesticide din fructe şi legume. Cea de-a doua măsură, bazată numai pe art.100 al Tratatului CEE referitor la armonizarea legislaţiei, are ca obiectiv interzicerea comercializării şi utilizării produselor fitosanitare care conţin anumite substanţe active (compuşi cu mercur şi compuşi organocloruraţi persistenţi – aldrin, dieldrin, clordane, endrin, DDT, etc.). Lista compuşilor este reactualizată constant pe baza celor mai noi descoperiri ştiinţifice şi tehnologice. O nouă Directivă, 91/414 din 15 iulie 1991 referitoare la comercializarea pesticidelor (modificată prin Directiva 96/46), vizează uniformizarea condiţiilor şi procedurilor de autorizare a pesticidelor şi completează dispoziţiile privind clasificarea, ambalarea şi etichetarea lor.

· Produsele biocide: Directiva 98/8 privind utilizarea tuturor substanţelor biocide, altele decât cele folosite în agricultură, acoperă toată gama de substanţe utilizate pentru tratarea pădurilor, dezinsecţie şi deratizare. Utilizarea lor este autorizată numai dacă ele apar pe o listă a substanţelor acceptate. Conform principiului recunoaşterii mutuale, o substanţă autorizată într-unul din statele membre va putea fi utilizată în ansamblul UE.

· Detergenţii: În anul 1973, au dost adoptate două directive, una care stabileşte rata medie a biodegradabilităţii pentru agenţii de suprafaţă (Directiva 73/405), cealaltă referitoare la metodele de testare a biodegradabilităţii agenţilor de suprafaţă anionici (Directiva 73/404). Măsurile incluse au scopul de a evita formarea unei mari cantităţi de spumă, care ar limita contactul apă-aer şi ar compromite fotosinteza necesară florei acvatice.

b) Riscuri de accidente grave în cadrul unor activităţi industriale

Directiva 82/501, actualizată în 1987, este prima reglementare comunitară în vederea prevenirii accidentelor grave şi a limitării consecinţelor lor. Prevederile acesteia obligă fabricanţii din statele membre să informeze autorităţile despre substanţele, instalaţiile şi riscurile de accidente grave pe care le presupune activitatea lor (nu sunt prevăzute aici activităţile şi instalaţiile din domeniul nuclear). Statele membre trebuie să informeze, la rândul lor, toate persoanele susceptibile a fi expuse unui risc de accident grav. Comisia ţine evidenţa tuturor accidentelor grave survenite şi a rapoartelor care analizează cauzele producerii lor şi măsurile specifice luate.

Directiva 88/610, modificînd-o pe cea anterioară, extinde câmpul său de aplicare la depozitarea produselor chimice periculoase, împachetate sau nu, sub toate formele. Prevederile referitoare la informarea publicului sunt întărite, directiva stabilind în detaliu care sunt informaţiile care pot fi transmise (de exemplu, tipul de riscuri la care este expusă populaţia şi mediul înconjurător, măsurile necesare în caz de accident, planurile de urgenţă şi prevederile referitoare la accesul la informaţii suplimentare).

Prevederile în acest domeniu au fost completate şi prin Directiva 96/82. Aceasta vizează prevenirea accidentelor grave provocate de substanţele periculoase şi limitarea consecinţelor lor pentru populaţie şi mediu şi se aplică întreprinderilor şi punctelor de lucru unde se folosesc substanţe periculoase.

 

c) Biotehnologii

La 23 aprilie 1990, Consiliul a adoptat Directivele 90/219 şi 90/220 (ambele modificate în 1994) privind, pe de o parte, utilizarea reţinută a microorganismelor modificate genetic şi, pe de altă parte, diseminarea deliberată a organismelor modificate genetic în mediul înconjurător.

Pe baza primei directive au fost introduse măsuri pentru controlul folosirii microorganismelor modificate genetic (în domeniul cercetării ştiinţifice). Astfel, directiva include un sistem de înregistrare a acestor activităţi, măsuri specifice de îngrădire a utilizării microorganismelor (în funcţie de tipul lor şi de natura activităţii) şi măsuri referitoare la managementul accidentelor şi al deşeurilor.

Cea de-a doua directivă se referă la siguranţa utilizării organismelor modificate genetic eliberate deliberat în mediul înconjurător. Ea creează un sistem individual de notificare şi de aprobare, însoţit de proceduri diferite după care diseminarea are loc în contextul cercetării şi dezvoltării sau în cazul utilizării produselor respective în scopuri comerciale. 

Comisia a adoptat deja decizii privind comercializarea de produse agricole cu modificări genetice (soia-boabe, hibrizi de rapiţă şi porumb rezistenţi la ierbicide). Acestea au fost aspru criticate de Parlamentul European, mai ales în cazul comercializării porumbului transgenic, pentru care s-au opus 13 state membre, din 15 (Rezoluţia adoptată la 8 aprilie 1997). Austria şi Luxemburgul, prevalându-se de art.16 al Directivei 90/220, au luat măsuri de interzicere a comercializării porumbului transgenic pe pieţele lor.

După un lung proces de conciliere între Consiliu şi Parlamentul European, în ianuarie 1997, a fost adoptată Reglementarea 258/97 pentru noile alimente şi ingrediente alimentare. La iniţiativa Parlamentului European, s-a încheiat un acord privind etichetarea obligatorie, la scară europeană, a alimentelor şi ingredientelor alimentare cu caracteristici transgenice. Aceste produse se vor putea comercializa numai pe baza unei proceduri de autorizare, după ce s-a făcut dovada clară că sunt nevătămătoare.

d) Exportul şi importul de substanţe periculoase

Reglementarea Consiliului 2455/92, din 23 iulie 1992, modifică reglementarea 1734/88 privind exportul şi importul unor substanţe chimice periculoase, provenind din UE sau fiind destinate acesteia. Noua reglementare prevede o procedură de notificare unică şi un sistem de informare uniform pentru importuri şi exporturi. Ea a fost modificată prin Reglementarea 3135/94, care completează lista substanţelor care trebuie înregistrate.

Rolul Parlamentului European

La 17 februarie 1998, Parlamentul European şi-a modificat substanţial poziţia (comună cu cea a Consiliului) asupra protecţiei sănătăţii şi siguranţei muncitorilor atunci când lucrează cu substanţe chimice periculoase. Modificările introduse se referă la valorile limită şi la evaluarea riscurilor pentru angajaţi.

La 2 octombrie 1998, Parlamentul a adoptat o rezoluţie privind substanţele chimice care provoacă tulburări endocrine, în care propune, printre altele, clasificarea lor pe categorii. 

La 10 februarie 1999, Parlamentul şi-a modificat poziţia comună şi asupra directivei privind armonizarea legislativă şi administrativă referitoare la clasificarea, ambalarea şi etichetarea preparatelor periculoase, cerând, de asemenea, efectuarea de teste pentru anumite produse.

 

4.4. Conservarea naturii

a) Baze legale şi obiective

Conferinţa Naţiunilor Unite privind mediul şi dezvoltarea (UNCED), care a avut loc la Rio de Janeiro în iunie 1992, a fost unul din cele mai importante evenimente care a pus bazele politicii de mediu. Cu această ocazie au fost adoptate Convenţia Cadru privind schimbările climatice, Convenţia privind diversitatea biologică, Declaraţia privind pădurile, Declaraţia de la Rio şi Programul “Agenda 21”.

Totodată elaborarea cadrului legal al UE în domeniul mediului a avut la bază şi Convenţia de la Bonn din 23 iunie 1979 privind protecţia speciilor sălbatice migratoare, Convenţia de la Berna privind protecţia animalelor sălbatice europene şi a habitaturilor naturale şi Convenţia de la Washington din 3 martie 1973 privind privind protecţia faunei şi florei;

Al cincilea program privind protecţia mediului al UE cuprinde analiza principalelor probleme de mediu cum ar fi: schimbările climatice, distrugerea păturii de ozon, reducerea diversităţii speciilor şi despăduririle.

b) Acţiuni sectoriale 

■ Păsări

- Directiva 79/409 privind protecţia păsărilor sălbatice cuprinde câteva obiective importante: conservarea, menţinerea şi refacerea diversităţii speciilor şi a habitatelor acestora; stabilirea unui sistem general de protecţie a acestui tip de păsări; interzicerea vânzării, transportului, posesiei şi vânătorii acestor specii. 

- Directiva 94/24 a Consiliului care extinde lista speciilor de păsări ce pot fi vânate.

■ Conservarea habitatelor naturale 

- Directiva Consiliului din 1992 prin care sunt date principalele linii directoare privind conservarea diversităţii biologice ţinând cont de necesităţile economice, sociale, culturale şi regionale.

■ Experimente pe animale

- Directiva 86/609 a Consiliului este bazată pe Rezoluţia Parlamentului European privind limitarea experimentelor pe animale şi protecţia animalelor de laborator.

- Concluziile Comisiei Europene (COM(94)0366) privind protecţia animalelor vertebrate folosite în scopuri ştiinţifice.

■ Protecţia animalelor capturate pentru piele şi blană

- Reglementarea 3254/91 a Consiliului privind utilizarea capcanelor şi intrarea pe teritoriul Comunităţii a blănurilor neprelucrate provenite din ţări care nu au reglementată capturarea animalelor conform normelor internaţionale.

- Reglementarea 1771/94 a Comisiei care implementează Reglementarea Consiliului privind speciile de animale în discuţie.

■ Păduri tropicale 

- Reglementarea 3062/95 a Consiliului privind protecţia diversităţii biologice în pădurile tropicale.

■ Zona Munţilor Alpi 

- Decizia 96/191 a Consiliului privind protecţia zonei alpine a Munţilor Alpi.

Parlamentul European are în vedere câteva aspecte privind conservarea naturii care se referă la: protecţia focilor, a lupilor şi a urşilor bruni; protejarea bazinului Amazonului; protejarea şi refacerea diverselor ecosisteme de importanţă. 

 

4.5. Zgomot

Baze legale şi obiective

Până în prezent, protecţia împotriva zgomotului a fost inclusă în cinci programe privind protecţia mediului. Cel de-al cincilea program stabileşte standarde, valori şi abateri pentru regimul admis al zgomotelor precum şi măsuri privind reducerea sa.

Principalele măsuri preconizate de Comisia Europeană vizează următoarele domenii:

- finanţarea dezvoltării şi achiziţionării de produse industriale silenţioase;

- necesitatea informării privind aceste produse industriale;

- realizarea unor standarde de zgomot în acord cu principiul “poluatorul plăteşte”;

- introducerea unor licenţe privind nivelul admis al zgomotului;

Au fost adoptate o serie de Directive privind reducerea nivelului zgomotului. Categoriile de vehicule şi utilaje supuse reglementărilor sunt: automobilele, motocicletele, tractoarele forestiere şi agricole, dispozitivele casnice, echipamentele de teren cu piese mobile, echipamentele de construcţie, maşini agricole şi avioanele civile subsonice. 

Vehicule cu motor: 

- nivelul de zgomot al autoturismelor a fost coborât, în anul 1996, de la 77 la 74 dB; 

- nivelul de zgomot pentru camioane este potrivit normelor de 80 dB. Potrivit normelor introduse în anul 1996, 25 de camioane noi, produse după 1994, produc acelaşi zgomot ca un singur camion fabricat în anii '80; 

- normele pentru vehiculele pe două roţi au fost introduse în 1994 şi prevăd următoarele valori: 75 dB pentru motoare de până la 80 cc, 77 dB pentru motoare cuprinse între 80 şi 175 cc şi 80 dB pentru motoare peste 175 cc;

- Directiva Consiliului (80/51) reglementează nivelul zgomotului pentru avioane subsonice în acord cu prevederile Convenţiei internaţionale privind aviaţia civilă. Toate avioanele de acest tip trebuie să îndeplinească, din aprilie 2002, toate cerinţele capitolului 3 al Convenţiei amintite;

- pentru sistemul de căi ferate reglementările sunt în vigoare din anul 1993. Sunt luate în considerare şi trenurile de mare viteză pentru care nivelul de zgomot este de 23 dB.

Parlamentul European a ratificat, în 1997, Cartea verde privind politica de viitor a reducerii zgomotelor, document al Comisiei Europene care prevede măsuri în toate domeniile, de la zborurile de noapte ale avioanelor şi până la educaţia cetăţenilor privind nivelul optim de dB muzicali. În 1998, Parlamentul European a aprobat o Directivă privind limitarea zgomotului produs de trailerele de transport internaţional. 

 

4.6. Deşeuri

Baze legale şi obiective

Directiva 75/442 a pus bazele principiilor comunitare privind colectarea, îndepărtarea, reciclarea şi procesarea deşeurilor. Multe zone suprapopulate europene şi-au atins limitele teritoriale punându-se acut problema depozitării şi reciclării deşeurilor. Incinerarea deşeurilor este o soluţie des folosită dar, principalele probleme care trebuie rezolvate sunt legate de zonele în care se desfăşoară aceste activităţi şi emisiile toxice rezultate. Reciclarea este o activitate foarte importantă dar redusă ca bază de deşeuri, nivelul acesteia crescând în statele europene, în ultimii ani, de la 28% la 53% pentru deşeuri de hârtie şi carton şi de la 20% la 76% pentru sticlă.

Politica comunitară are cinci obiective majore:

- promovarea unui mediu curat obţinut prin utilizarea unor procedee şi tehnologii de nivel înalt necesare reciclării deşeurilor de orice tip;

- promovarea reprocesării, în particular recuperarea şi refolosirea deşeurilor ca materie primă;

- impunerea dispoziţiilor şi reglementărilor legate de deşeuri prin introducerea unui standard de mediu european;

- restricţionarea reglementărilor privind transportarea substanţelor considerate periculoase;

- promovarea măsurilor de ameliorare a terenurilor contaminate.

Baza legală comunitară mai cuprinde Directiva 78/319 care reglementează 27 de categorii de deşeuri toxice şi periculoase. Alte categorii de deşeuri, care nu fac obiectul Directivei de mai sus, sunt reglementate astfel: deşeuri de ulei uzate – Directivele 75/439, 91/692; produşi chimici (policlorhidraţi) – Directivele 76/403, 91/192; deşeuri de titan şi dioxid de titan – Directivele 78/176, 82/883, 92/112; scurgerea depunerilor şi a apelor agricole – Directivele 86/278, 91/692; prevenirea poluării datorată incinerării deşeurilor – Directivele 89/369, 89/429; - reciclarea bateriilor şi acumulatoarelor care conţin substanţe periculoase – Directiva 91/157; organizarea sistemului informaţional comunitar pentru controlul şi reducerea poluării provocate de deversările, în mare, a hidrocarburilor şi substanţelor periculoase - Decizia Consiliului 86/85; crearea unui Comitet Consultativ pentru controlul şi reducerea poluării provocate de hidrocarburi – Decizia Comisiei 80/686; controlul transportului transfrontalier al deşeurilor periculoase şi depozitării acestora – Decizia Consiliului 97/640. 

Alte reglementări de interes sunt: transportul deşeurilor toxice – Directiva 84/631; strângerea şi împachetarea deşeurilor din ambalaje – Directiva 94/62; incinerarea deşeurilor periculoase – Directiva 94/67; clasificarea, ambalarea şi etichetarea substanţelor chimice periculoase – Directiva Consiliului 67/548; prevenirea şi reducerea poluării mediului cauzată de azbest - Directiva 87/217; substanţele care depreciază stratul de ozon - Reglementarea Consiliului nr. 3093/94.

Consiliul European a adoptat Reglementarea 259/93, amendată de Reglementarea 120/97 privind supravegherea şi controlul transporturilor de deşeuri în interiorul şi în afara comunităţii, pe baza Convenţiei de la Basel. S-a decis, de asemenea, introducerea unor reglementări în lumina prevederilor Convenţiei de la Lomé prin care se suspendă transportul de deşeuri către zone din Africa, Caraibe şi Pacific.

Parlamentul European a solicitat Comisiei Europene depunerea unor eforturi susţinute pentru realizarea obiectivelor celui de-al cincilea program de mediu precum şi pentru stabilizarea volumului de deşeuri la nivelul anului 1985. 

 

5. Politica de mediu în contextul extinderii Uniunii Europene

Extinderea UE prin includerea ţărilor din Europa Centrală şi de Est reprezintă o provocare în planul mediului, de o amploare care nu poate fi comparată cu aderările anterioare. Este o mare discrepanţă între nivelele de protecţie a mediului din statele membre ale UE şi cele din ţările din Europa Centrală şi de Est. Totodată, integrarea ţărilor din Europa Centrală şi de Est va fi o sursă considerabilă de creştere a biodiversităţilor în Europa, având în vedere suprafeţele mari şi caracteristicile lor naturale (relief, vegetaţie, faună). În astfel de condiţii, conformitatea deplină cu acquis-ul comunitar de mediu va fi un obiectiv complex, realizabil numai pe termen lung. 

5.1. Acquis-ul comunitar de mediu

Politica europeană de mediu, aşa cum este definită în Tratatul UE, urmăreşte să realizeze dezvoltarea durabilă bazându-se pe integrarea politicii de mediu în politicile sectoriale comunitare, măsuri de prevenire, principiul că poluatorul plăteşte, combaterea poluării mediului la sursă şi împărţirea responsabilităţilor. Acquis-ul comunitar cuprinde aproximativ 200 de texte legislative care acoperă o gamă largă de domenii, incluzând poluarea apei şi a aerului, gestionarea deşeurilor şi produselor chimice, biotehnologiile, radioprotecţia şi protecţia naturii. Statele membre trebuie să se asigure că, înainte de acordarea autorizaţiei pentru diverse proiecte de dezvoltare din domeniul public sau privat, s-a efectuat un studiu de impact care să evalueze efectul asupra mediului.


 Acordul European de Asociere stipulează că politica de dezvoltare economică a ţărilor candidate la aderare trebuie să se inspire din principiul dezvoltării durabile şi să acorde importanţa cuvenită consideraţiilor referitoare la mediu.


 Cartea Albă a ţărilor candidate din Europa Centrală şi de Est pentru integrarea în piaţa internă a UE (1995) acoperă numai o mică parte a acquis-ului de mediu, în special legislaţie referitoare la produse, direct legată de libera circulaţie a mărfurilor.

5.2. Strategia de aderare în domeniul mediului


 Strategia referitoare la transpunerea acquis-ului comunitar de mediu în legislaţiile ţărilor candidate din Europa Centrală şi de Est a făcut obiectul unei Comunicări a Comisiei, prezentată la 20 mai 1998 (COM(98)294 final). Acest document are ca scop completarea Parteneriatului pentru aderare şi furnizarea unui ajutor ţărilor candidate în perfecţionarea programelor lor naţionale pentru adoptarea acquis-ului de mediu.


 Comisia a elaborat o strategie specială în cadrul Agendei 2000. Din punctul ei de vedere, ţările candidate trebuie să definească şi să înceapă implementarea realistă a strategiilor naţionale înainte de aderare, ceea ce va garanta alinierea graduală la exigenţele comunitare pe termen lung. Această strategie trebuie să includă domeniile prioritare de acţiune, obiectivele cheie care trebuie îndeplinite la data aderării şi calendarul pentru realizările ulterioare în vederea conformării. Mai mult, Comunicarea defineşte detaliile de care trebuie să ţină cont ţările candidate atunci când îşi schiţează politicile lor naţionale. 


 Obiectivele pe care ţările candidate la aderare din Europa Centrală şi de Est trebuie să le îndeplinească sunt de mai multe feluri:

· legislative: transpunerea acquis-ului de mediu necesită o analiză exhaustivă prealabilă a legislaţiilor ţărilor din Europa Centrală şi de Est, pentru a permite stabilirea priorităţilor;

· instituţionale: ţările candidate trebuie să întărească structurile administrative, să îmbunătăţească eficacitatea şi coordonarea departamentelor responsabile cu managementul politicii de mediu;

· financiare: elaborarea de strategii de finanţare este esenţială şi trebuie să aibă prioritate imediată (o estimare la nivel regional situează costul total al investiţiilor pentru îndeplinirea acquis-ului de mediu la nivelul a 100-120 miliarde EURO).

Principalele obiective pe plan sectorial:

· poluarea aerului: aceasta se datorează, în principal, emisiilor de la sursele staţionare (centrale electrice, centrale termice). Primul pas trebuie să identifice zonele şi aglomeraţiile urbane în care sunt depăşite limitele UE; de asemenea, este importantă modernizarea rafinăriilor, astfel încât ele să fie conforme cu standardele europene;

· gestionarea deşeurilor: armonizarea legislaţiei a început încă din 1997 în unele ţări (programe naţionale de investiţii, modernizarea incineratoarelor);

· poluarea apei: sunt în curs de realizare programe majore de investiţii pentru îmbunătăţirea calităţii apei potabile şi gestionarea apelor uzate, în majoritatea ţărilor; cu toate acestea, s-au făcut puţine progrese în transpunerea şi aplicarea Directivei “nitraţi”;

· controlul poluării industriale şi gestionarea riscurilor: acest domeniu are nevoie de o atenţie specială din partea ţărilor candidate, atâta timp cât ele au numeroase instalaţii industriale şi de producere a energiei (transpunerea Directivei “Seveso” şi implementarea ei va reduce considerabil riscul accidentelor majore);

· securitatea nucleară şi radioprotecţia: toate ţările au adoptat recent o lege de orientare, care trebuie să facă obiectul unor acte legislative adiţionale pentru a asigura transpunerea completă (această legislaţie este cerută şi în ţările care nu produc energie nucleară).

Comisia a definit un ansamblu de obiective prioritare care vor ajuta ţările candidate la aderare în elaborarea propriilor programe naţionale de adoptare a acquis-ului. Aceste priorităţi trebuie determinate în fiecare ţară pe baza unei analize detaliate de mediu. Comisia crede că toate aceste ţări au probleme importante legate de: poluarea atmosferică, poluarea apelor şi gestionarea deşeurilor.


 Ţările candidate trebuie să umple lacunele legislative şi administrative, în funcţie de propria lor legislaţie, pentru a permite îmbunătăţirea simultană a situaţiei economice şi a competitivităţii. Astfel, documentul de lucru al Comisiei, din 1997, intitulat “Ghid de armonizare a legislaţiei de mediu cu cea a UE”, identifică problemele cu care se confruntă ţările candidate şi descrie etapele care trebuie urmate.

În elaborarea programelor naţionale, ţările candidate la aderare trebuie să ia în considerare:

· modul în care pot fi integrate programele de promovare a eficienţei energetice, de utilizare a tehnologiilor nepoluante, de reducere şi reciclare a deşeurilor, în politicile naţionale economice şi sectoriale;

· modul în care producţia agricolă şi industrială poate fi orientată spre dezvoltarea durabilă;

· modul în care realizările din domeniul protecţiei mediului pot fi menţinute în perioada de tranziţie.

Aplicarea acquis-ului de mediu necesită crearea de infrastructuri costisitoare pentru: alimentarea cu apă potabilă, tratarea apelor uzate, incineratoare mari şi gestionarea deşeurilor.

Întrucât este, în general, mai puţin costisitor să se introducă măsuri de reducere a poluării ca parte integrantă a unei investiţii noi, decât să se modernizeze instalaţiile existente, Agenda 2000 stabileşte că “toate noile investiţii trebuie să se conformeze acquis-ului”. Finanţarea comunitară va fi condiţionată de conformitatea cu această cerinţă. Instituţiile de finanţare internaţionale sunt încurajate să aplice aceeaşi exigenţă.

Ţările candidate la aderare trebuie să-şi mobilizeze resursele necesare pentru implementarea acquis-ului de mediu. Totodată, Comunitatea şi statele membre (prin programe bilaterale) au de jucat un rol important.

Comisia şi-a intensificat, în special, eforturile în domeniul mediului prin intermediul programului PHARE, cât şi prin încurajarea participării ţărilor candidate la instrumentul financiar comunitar pentru mediu, LIFE.

Asistenţa comunitară în perioada de preaderare va creşte considerabil după anul 2000, în particular prin intermediul instrumentului structural de preaderare (ISPA), care se referă la mediu şi transporturi.

Pentru a permite utilizarea eficientă a resurselor, este importantă coordonarea şi concentrarea asupra ajutorului extern. Prin urmare, Comisia a decis să lărgească dialogul şi cooperarea cu statele membre şi instituţiile financiare internaţionale. De asemenea, ea va furniza asistenţa tehnică legală şi administrativă şi va consilia ţările candidate pentru implementarea acquis-ului de mediu.

5.3. Nivelul atins de statele candidate la aderare în Uniunea Europeană în domeniul mediului

Cadrul legislativ privind mediul prezintă numeroase diferenţe atât în statele central şi est-europene cât şi în ţările Uniunii Europene. Aceste diferenţe se reflectă atât în conţinutul propriu-zis al legilor cât şi în cadrul mecanismelor create pentru punerea în aplicare a acestor legi. Rolul guvernelor este decisiv în crearea şi implementarea cadrului legal în ţările Uniunii Europene în timp ce populaţia acestor state este lipsită de posibilitatea de a putea influenţa conţinutul şi implementarea reglementărilor privind mediul înconjurător. Stabilirea reglementărilor privind mediul nu urmăreşte asigurarea unei creşteri imediate a performanţei economice dar ţine cont de necesităţi şi dorinţe politice şi de aceea nu are şi un suport de implementare adecvat. 

Mecanismele de implementare a legislaţiei sunt şi ele diferite de la o ţară la alta. În unele domenii, cum ar fi protecţia aerului, standardele impun niveluri de neatins din punct de vedere tehnic, prin aceasta neavând decât un rol politico-electoral şi nu rolul pur ecologic. Măsurile economice stimulatoare nu se armonizează totdeauna cu nivelul standardelor ecologice impuse.

Tranziţia spre o economie de piaţă, care a început în statele central şi est europene în anii '90, a constituit o provocare pentru aceste ţări nu doar pentru modificarea structurii economiei, dar şi privind adoptarea şi aplicarea legilor. În domeniul legilor privind mediul, cele mai mari dificultăţi au fost legate de crearea unor oportunităţi egale pentru diferiţi competitori care să concureze pe piaţa economică într-un cadru legal coerent şi stabil. Toate centrele regionale de mediu şi oficiile pentru protecţia mediului din Europa clasifică progresele înregistrate de o ţară după implementarea şi armonizarea legislativă cu cea a Uniunii Europene.

Centrul regional de mediu pentru Europa Centrală şi de Est a publicat în anul 2000 un studiu privind nivelul atins de statele candidate la aderare în Uniunea Europeană în domeniul mediului . Valorile sunt exprimate în procente.

 

 

 

 

 

 

 

 

	Aria legislativă
	Bul
	Ceh
	Est
	Ung
	Let
	Lit
	Pol
	Rom
	Slov
	Slo
	Media

	- reglementări de mediu cu caracter constituţional
	*
	*
	*
	*
	*
	*
	*
	*
	*
	 

*
	-

	- reglementări generale privind mediul
	55
	77
	33
	87
	22
	67
	63
	38
	72
	55
	57

	- poluarea aerului
	43
	60
	40
	40
	23
	40
	47
	37
	77
	50
	46

	- chimie, biotehnologie şi industrii de risc
	27
	31
	35
	14
	19
	19
	33
	32
	33
	23
	27

	- conservarea naturii
	67
	67
	33
	67
	50
	67
	100
	33
	100
	67
	65

	- zgomot
	50
	17
	17
	50
	17
	0
	50
	17
	50
	50
	32

	- deşeuri
	24
	56
	45
	18
	14
	24
	26
	21
	78
	19
	33

	- poluarea apelor
	50
	61
	72
	61
	44
	56
	78
	61
	78
	44
	61

	Procentul mediu al tuturor ţărilor privind nivelul de armonizare a legislaţiei: 46


Legendă: 

Bul – Bulgaria; Ceh – Cehia; Est – Estonia; Ung – Ungaria; Let – Letonia; Lit – Lituania; Pol – Polonia; Rom – România; Slov – Slovacia; Slov – Slovenia; * domeniu neanalizat.

Conform experţilor care au realizat acest studiu valoarea 0 reprezintă lipsa oricăror norme legislative, valoarea 33 reflectă primii paşi ai implementării realizaţi de ţara respectivă, valoarea 66 reprezintă faptul că majoritatea reglementărilor europene sunt prezente în legislaţia statului respectiv, iar valoarea 100 relevă faptul că baza legală coincide cu cea a Uniunii Europene.

6. Politica de mediu a României 

Protecţia mediului în România constituie o prioritate reflectată la nivel constituţional. Astfel, Constituţia prevede în Art.134 alin.2 lit.e): “refacerea şi ocrotirea mediului înconjurator, precum şi menţinerea echilibrului ecologic”.

Principalul act normativ care reflectă această opţiune a României este Legea protecţiei mediului (Legea 137/1995). Această lege subliniază orientarea politicii întreprinderilor spre atingerea în perspectivă, a stării de durabilitate, de păstrare a echilibrului biologic. 

Cele mai importante orientări sunt următoarele:

- integrarea problemelor protecţiei mediului în preocupările managerilor unităţilor economice;

- soluţionarea problemelor de mediu până la limita care afectează profitabilitatea producţiei;

- promovarea biotehnologiilor;

- crearea unei pieţe pentru produse ecologice cu etichetă ecologică;

- transparenţa datelor care privesc mediul înconjurător;

- implicarea populaţiei în controlul fabricaţiei, privită prin impactul acestuia cu mediul.

 

6.1. Programul Naţional de Aderare al României la UE (PNAR) 

Pe plan intern, PNAR şi-a dovedit utilitatea ca instrument de planificare strategică şi de programare şi reprezintă o continuă provocare prin actualizarea periodică la care este supus, în funcţie de evoluţia proceselor de reformă şi de pregătire pentru aderare.

Prin dimensiunea sa externă, PNAR reprezintă instrumentul de lucru comun al administraţiei române şi instituţiilor Uniunii Europene pentru pregătirea aderarii, sprijinit de programele de asistenţă financiară acordată României sub diverse forme de către Uniunea Europeană.

Programul Naţional de Aderare al României la Uniunea Europeană – 2000 cuprinde un capitol important dedicat politicii de mediu: Programul Naţional de Acţiune pentru Protecţia Mediului. 

1. Programele de acţiune pe termen mediu prevăd:

a) Protecţia şi conservarea naturii, a diversităţii biologice şi utilizarea durabilă a componentelor acesteia, dezvoltarea şi buna administrare a reţelei naţionale de arii protejate, în acord cu strategiile, politicile şi practicile puse în aplicare la nivel european şi internaţional; realizarea programului naţional de măsuri tehnice de evaluare şi finanţare a costurilor reducerii emisiilor de gaze cu efect de seră, în concordanţă cu prevederile Convenţiei Cadru pentru Schimbări Climatice (1992) şi ale Protocolului de la Kyoto (1997);

b) Aplicarea fermă a legislaţiei de mediu (Legea nr. 137/1995); adoptarea unui sistem de norme, standarde şi reglementări compatibile cu exigenţele Uniunii Europene; 

c) Stimularea producţiei eco-eficiente şi a consumului durabil;

d) Descentralizarea sistemului instituţional;

e) Introducerea şi utilizarea instrumentelor economice pentru protecţia mediului.

2. În perioada 2000-2004, România va urmări alinierea politicii şi practicii de mediu la directivele Uniunii Europene. 

În acest scop, se va acţiona pentru:

a) Evaluarea Capitalului Natural al României în acord cu diversitatea şi vulnerabilitatea actuală a acestuia, dezvoltarea Reţelei Naţionale de Arii Protejate;

b) Iniţierea măsurilor de refacere a Capitalului Natural în zonele deteriorate;

c) Dezvoltarea managementului durabil al resurselor de apă în acord cu prevederile Conferinţei de la Dublin (1992) şi ale summit-ului de la Rio de Janeiro (1992);

d) Asigurarea integrităţii fondului forestier naţional în condiţiile schimbării formei de proprietate şi de management, fiind necesare, în acest sens, reglementări legale severe care să împiedice reducerea suprafeţei actuale a pădurilor, precum şi întregirea fondului până la nivelul de 27,3% din teritoriul ţării, în anii 2004-2005;

e) Realizarea programului naţional de amenajare şi utilizare durabilă a solurilor şi de combatere a eroziunii solurilor;

f) Realizarea programului naţional de gestiune a deşeurilor urbane şi industriale, de reciclare şi refolosire a produselor şi materialelor;

g) Construirea instrumentelor financiare necesare referitoare la mediu, pentru preluarea graduală a acquis-ului comunitar, în special în ceea ce priveşte domeniul exploatării apei, protecţiei mediului în industrie, agricultură, protecţia solului şi terenurilor degradate, protecţia organică şi certificarea produselor organice;

h) Consolidarea capacităţilor instituţionale şi formarea competenţelor necesare realizării unui parteneriat între instituţiile de mediu din Romania şi cele ale Uniunii Europene, asigurându-se astfel suportul administrativ necesar valorificării oportunităţilor şi avantajelor majore care se oferă de Uniunea Europeană prin strategiile şi instrumentele destinate sprijinirii ţării noastre în procesul de pregătire pentru aderare;

i) Constituirea Fondului pentru mediu ca principal instrument în sprijinul realizarii obiectivelor prioritare din Planul naţional de acţiuni pentru protecţia mediului şi din Planul naţional de aderare la Uniunea Europeană;

j) Crearea cadrului juridic şi instituţional pentru facilitarea şi stimularea dialogului dintre autorităţi şi societatea civilă asupra strategiei, politicilor, programelor şi deciziilor privind mediul şi dezvoltarea socio-economică a ţării.

3. Accentul politicii de mediu se va deplasa dinspre măsurile şi acţiunile curative spre cele preventive.

Din această perspectivă, se vor urmări:

a) Dezvoltarea sistemului de monitoring integrat al mediului, sistemului informaţional de mediu, sistemului de raportare a evoluţiei stării mediului, ca instrumente esenţiale de fundamentare a deciziilor de protecţie a mediului, de evaluare a îndeplinirii ţintelor politicii naţionale de mediu şi de informare a publicului;

b) Producţia eco-eficientă şi consumul durabil vor reprezenta elementele fundamentale ale strategiei preventive integrate de protecţie a mediului pe termen lung. De asemenea, se va urmări promovarea standardelor ISO 14000 şi EMAS în scopul realizării unor procese, produse şi servicii eco-eficiente, cu riscuri minime asupra oamenilor şi asupra Capitalului Natural. Promovarea standardelor ISO 14000 îndeosebi în sectorul întreprinderilor mici şi mijlocii reprezintă o urgenţă;

c) Descentralizarea sistemului instituţional se va realiza prin aplicarea consecventa a principiului autonomiei administrative şi a principiului “poluatorul plăteşte”. Se vor stabili competenţe de protecţie a mediului la nivelul comunităţilor locale, reprezentate de autorităţile locale, şi se vor încuraja politicile preventive de protecţie a mediului la nivelul agenţilor economici, cu efecte în reducerea cheltuielilor bugetare;

d) Politica de mediu pe termen lung prevede creşterea graduală a ponderii instrumentelor economice în detrimentul instrumentelor de comanda şi control. În acest sens, se va avea în vedere restructurarea subvenţiilor bugetare, prin reducerea sprijinului acordat activităţilor cu impact negativ asupra mediului şi stimularea activităţilor care reduc evacuările de poluanţi în mediu sau contribuie la reconstrucţia şi conservarea ecologică, introducerea unor taxe pe emisiile de poluanţi în mediu, promovarea unor acte negociabile de reglementare;

e) Romania va sprijini aplicarea instrumentelor economice la nivel internaţional (taxele internaţionale sau taxele naţionale armonizate, cotele părţi negociabile ale emisiilor de gaze cu efect de seră, implementarea în asociere, conform Convenţiei Cadru pentru Schimbări Climatice, mecanismul de dezvoltare “curată”, conform Protocolului de la Kyoto).

 

6.2. Calitatea vieţii şi a mediului

6.2.1. Protecţia mediului

Situaţia actuală

O etapă decisivă în atingerea dezvoltării durabile unei societăţi moderne este reprezentată de gospodărirea eficientă a resurselor naturale. În România, consumul ineficient de resurse, încurajat de menţinerea unor preţuri reduse care nu au inclus şi costurile de mediu, a constituit unul din factorii principali care au condus la degradarea mediului.

În ceea ce priveşte standardele de mediu, între România şi Uniunea Europeană se înregistrează decalaje care se datorează nivelului investiţional scăzut din punct de vedere cantitativ şi calitativ pentru reabilitarea şi dezvoltarea infrastructurii de mediu, precum şi ignorării în mare măsură a standardelor impuse de legislaţia naţională.

Începerea negocierilor de aderare a României la Uniunea Europeană a deschis o nouă perspectivă pentru intensificarea procesului de armonizare în domeniul protecţiei mediului. Începând cu anul 1999, s-a înregistrat o accelerare a ritmului acestui proces, ţinându-se cont atât de abordarea integrată a politicii de mediu în politicile sectoriale, cât şi de necesitatea consolidării capacităţii instituţionale, atât la nivel naţional, cât şi local, în scopul asigurării unei structuri descentralizate şi flexibile, necesară pentru implementarea şi controlul aplicării prevederilor noii legislaţii transpuse.

Una dintre cerinţele stringente ale transpunerii acquis-ului comunitar de mediu este elaborarea legilor pentru principalele sectoare ale acestuia.

În anul 2000 a fost aprobată OU nr. 49/2000 privind regimul de obţinere, testare, utilizare şi comercializare a organismelor modificate genetic prin tehnicile biotehnologiei moderne, precum şi a produselor rezultate din acestea (MO nr. 48/31.01.2000).

De asemenea, pentru transpunerea Regulamentului Consiliului nr. 3093/94 privind substanţele care epuizează stratul de ozon, au fost aprobate OU nr. 89/30.08.1999 privind regimul comercial şi restricţia în utilizarea subsţantelor care distrug stratul de ozon (publicată în MO nr. 23/31.08.1999) şi OU nr. 24/2000 privind adoptarea Amendamentului de la Copenhaga al Protocolului de la Montreal (MO nr. 38/29.01.2000).

În domeniul managementului deşeurilor, a fost aprobată HG nr. 155/08.03.1999 privind adoptarea Catalogului european al deşeurilor (Decizia Comisiei nr. 94/3/EC) şi Listei de deşeuri periculoase (Decizia Consiliului nr. 94/904/CEE), publicată în MO nr. 118/23.03.1999.

În domeniul calităţii apei, pentru transpunerea unor prevederi ale Directivei 80/68/CEE privind protecţia apelor subterane împotriva poluării cauzate de substanţele periculoase, a fost aprobat Ordinul ministrului apelor, pădurilor şi protecţiei mediului nr. 166/1999 privind stabilirea Registrului apei.

În ultimii ani, România a aderat la majoritatea convenţiilor şi acordurilor internaţionale din domeniul protecţiei mediului şi la toate convenţiile internaţionale din domeniul conservării naturii, prevederile acestora putând să fie puse în aplicare ca norme de drept intern, în conformitate cu dispoziţiile constituţionale.

Cu sprijinul Agenţiei pentru Protecţia Mediului din Danemarca, în luna septembrie 1999 au fost finalizate strategiile sectoriale în domeniul “Calităţii Aerului şi Schimbărilor Climatice” şi “Controlului Poluarii Industriale şi Managementului Riscului”.

Începând cu luna noiembrie 1999, în cadrul Programului PHARE 1998 – componenta de înfrăţire instituţională, au demarat cele două proiecte prevăzute, în domeniile managementului deşeurilor şi calităţii apei, preconizându-se transpunerea celor mai importante directive specifice celor două sectoare.

Planul Naţional de Acţiuni pentru Protecţia Mediului a fost reactualizat în luna noiembrie 1999, în concordanţă cu Programul Naţional de Aderare a României la Uniunea Europeană, devenind astfel un element de bază în adoptarea măsurilor în cadrul procesului de integrare europeană.

În ceea ce priveşte integrarea politicii de mediu în celelalte politici sectoriale, a fost elaborat capitolulul de mediu din Planul naţional de dezvoltare.

Strategia României pentru implementarea Instrumentului financiar ISPA - componenta de mediu, referitoare la identificarea, stabilirea priorităţilor şi selectarea de proiecte în domeniul epurării apelor uzate, asigurării reţelelor de alimentare cu apă potabilă şi canalizare, protecţiei calităţii aerului, managementului deşeurilor, a fost transmisă Comisiei Europene pentru aprobare.

Ordinea de prioritate a proiectelor finanţate prin ISPA – secţiunea mediu este următoarea:

- Pentru anul 2000 – s-au avut în vedere proiecte specifice, care s-au referit la localităţi cu o populaţie de circa 300000 locuitori;

- Pentru 2000-2001 – se au în vedere proiecte care se referă la localităţi cu o populaţie de circa 200000 locuitori sau la un areal mai mare de desfăşurare (de exemplu un judeţ);

- Pentru 2002-2006 – se au în vedere proiecte care se referă la localităţi cu o populaţie de circa 100000 locuitori.

Analizele economice efectuate până în prezent arată că sectoarele referitoare la epurarea apelor uzate urbane, alimentare cu apă potabilă şi crearea/modernizarea reţelelor de canalizare, precum şi amenajarea gropilor de deşeuri menajere şi incinerarea deşeurilor periculoase sunt printre cele mai costisitoare, având în acelaşi timp şi un impact semnificativ asupra sănătăţii umane. De asemenea, aceste priorităţi au fost evidenţiate şi în Planul Naţional de Acţiune pentru Protecţia Mediului.

Pentru anul 2000 au fost analizate primele opt proiecte ISPA: şapte proiecte în domeniul epurării apelor uzate, îmbunătăţirea sau construcţia unor reţele adecvate de alimentare cu apă potabilă şi canalizare (Iaşi, Cluj, Timişoara, Constanţa, Craiova, Bucureşti, Braşov) şi un proiect privind construcţia unei staţii de tratare a deşeurilor solide în Piatra Neamţ. Aceste proiecte sunt în curs de desfăşurare, transmiterea lor Comisiei Europene pentru finanţare având loc în luna iunie 2000.

Pentru accelerarea procesului de armonizare legislativă, prin Ordinul ministrului apelor, pădurilor şi protecţiei mediului nr. 600/1999, modificat prin Ordinul ministrului apelor, pădurilor şi protecţiei mediului nr. 1028/1999, au fost înfiinţate grupuri de lucru pentru fiecare sector al acquis-ului comunitar de mediu. Aceste grupuri de lucru sunt alcătuite din reprezentanţi ai Ministerului Apelor, Pădurilor şi Protecţiei Mediului şi ai structurilor subordonate, precum şi ai ministerelor implicate în activitatea de protecţie a mediului, în scopul elaborării strategiilor sectoriale şi a proiectelor de acte legislative pentru transpunerea prevederilor acquis-ului comunitar de mediu. Prin includerea în aceste grupuri de lucru a reprezentanţilor tuturor celorlalte sectoare de activitate aflate în legătură intrinsecă cu cea de protecţie a mediului, strategiile sectoriale de armonizare ce urmează să fie elaborate vor constitui un real suport în abordarea viitoarelor etape de negocieri în cadrul procesului de integrare.

Referitor la organismele şi instituţiile care vor fi implicate în derularea ISPA în domeniul mediului, începând cu 1 ianuarie 2000, funcţionează Unitatea de Management a proiectelor ISPA. Această unitate va furniza asistenţă tehnică beneficiarilor de proiect. Acest sprijin se va concretiza prin punerea la dispoziţie a unui manual, precum şi prin instruiri şi linii directoare corespunzătoare. În acelaşi timp, unitatea are ca obiective principale:

- sprijinirea şi încurajarea posibilităţilor de cofinanţare; 

- consolidarea capacităţii instituţiilor în implementarea ISPA, în special a municipalităţilor;

- dezvoltarea metodologiei de monitorizare a proiectelor ISPA, elaborată împreună cu reprezentanţii Comisiei Europene şi ai Delegaţiei Comisiei Europene în România.

În scopul întăririi capacităţii instituţionale proprii, activităţile principale ale Ministerului Apelor, Pădurilor şi Protecţiei Mediului sunt focalizate în următoarele domenii:

- coordonarea întregului proces de implementare a legislaţiei naţionale de mediu;

- diseminarea informaţiei pe parcursul procesului de armonizare (în ceea ce priveşte monitoringul progreselor înregistrate, informarea publicului, procesul de consultare şi participare a publicului la luarea deciziei);

- coordonarea activităţii desfăşurate de Agenţiile pentru Protecţia Mediului (APM) la nivel local.

Majoritatea acţiunilor privind implementarea şi controlul aplicării legislaţiei transpuse trebuie realizate de către APM-uri. În prezent, cele 42 de Agenţii pentru Protecţia Mediului au fost reorganizate, în conformitate cu Ordinul ministrului apelor, pădurilor şi protecţiei mediului nr. 818/07.09.1999.

Ca urmare a acestei reorganizări, în cadrul fiecărei agenţii funcţionează un compartiment de programe internaţionale, relaţii cu publicul şi organizaţiile neguvernamentale, necesar dezvoltării capacităţilor de iniţiere şi participare la fazele de identificare şi implementare a strategiilor de armonizare şi a programelor comunitare. De asemenea, în scopul îndeplinirii responsabilităţilor specifice Ministerului Apelor, Pădurilor şi Protecţiei Mediului, la nivel local s-a creat în structura fiecărui APM serviciul pentru conservarea naturii şi a diversităţii biologice.

Politica de management al apelor este aplicată de către Compania Naţională “Apele Romane”, care se afla sub coordonarea MAPPM. Aceasta companie este organizată în 11 direcţii la nivel de bazin sau spaţiu hidrografic. Prin Ordinul ministrului apelor, pădurilor şi protecţiei mediului nr. 699/1999 pentru aprobarea procedurii şi competenţelor de emitere a avizelor şi a autorizaţiilor de gospodărire a apelor, APM-urile au preluat şi sarcina emiterii avizelor de gospodărire a apelor, Compania şi sucursalele sale bazinale având responsabilităţi privind gestionarea cantitativă şi calitativă a apelor, elaborarea planurilor şi programelor în acest domeniu.

Referitor la cerinţele proiectului Directivei cadru în domeniu, în general, structura organizatorică specifică existentă în România corespunde prevederilor acesteia, în prezent fiind în faza de avizare un proiect de HG privind crearea Comitetelor de Bazin.

Datorită sumelor necesare pentru investiţii, etapa de implementare şi control al aplicării prevederilor noii legislaţii depinde de dezvoltarea economică a societăţii. În cadrul acquis-ului comunitar de mediu există directive specifice “costisitoare”, a căror implementare presupune, pe lângă o evaluare realistă a costurilor, şi o planificare coerentă a investiţiilor. Este importantă elaborarea unei strategii financiare care să identifice sursele financiare şi modul de utilizare a acestora în mod adecvat, în scopul implementării efective a prevederilor acestor directive. Prin proiectul ROM 102 privind “Dezvoltarea Programului de Implementare a Legislaţiei de Mediu UE armonizată”, finanţat de Unitatea DISAE-Comisia Europeană, a fost realizată o primă estimare a costurilor pentru principalele directive “costisitoare”. Investiţiile asociate implementarii Directivei 91/271/CEE privind epurarea apelor uzate urbane sunt cele mai semnificative în ceea ce priveşte componenta unitară de cost, aceasta fiind evidenţiată ca cea mai costisitoare directivă pentru România din cadrul acquis-ului comunitar de mediu.

Având în vedere studiile efectuate de către Banca Mondială şi Uniunea Europeană şi ţinând cont de valorile care se regăsesc în cadrul proiectului ROM 102, costurile de conformare referitoare la principalele directive “costisitoare” au fost estimate la nivelul anului 1998 (înainte de finalizarea procesului de privatizare a întreprinderilor) şi nu includ valoarea investiţiilor de mediu prevăzute în contractele de privatizare.

Costurile necesare atingerii standardelor de mediu pentru accesul în Uniunea Europeană, estimate la 20 miliarde de EURO (prin acelaşi proiect ROM 102), reprezintă numai pentru sectorul apă circa 50%, iar pentru sectoarele aer şi deşeuri câte 25%. Sumele se preconizează a fi cheltuite în următorii 20 de ani, furnizând un punct de referinţă şi o indicaţie asupra urgenţei problemelor de mediu cu care se confruntă România.

 

	Domeniul
	Costuri de conformare estimate (MEURO)
	Costuri de capital F&I/an
	Total

	■ Epurarea apelor uzate urbane

■ Incinerarea deşeurilor periculoase

■ Incinerarea deşeurilor municipale

■ Marile unităţi poluatoare – termocentrale

■ Marile unităţi poluatoare – sisteme de încalzire

■ SOx (în cadrul IPPC)

■ Depozitare deşeuri
	4502

191

64

961

430

1345

893
	414

89

11

1

1

2

4
	9656

1294

207

975

445

1369

1069


România a fost prima ţară din Centrul şi Estul Europei care a participat la faza a doua a programului “Life”, cu 43 de propuneri dintre care 12 au fost acceptate pentru finanţare. 

Energia nucleară

În domeniul monitorizării radioactivităţii mediului autoritatea competentă este Comisia Naţională pentru Controlul Activităţilor Nucleare (CNCAN), prin direcţia sa de specialitate, Direcţia Generală pentru Supravegerea Radioactivităţii Mediului. Această activitate constituie o activitate majoră pentru România, având în vedere poziţia geografică a ţării noastre, situată în vecinătatea unor ţări care operează reactori nucleari de tip sovietic. 

În domeniul preluării acquis-ului comunitar, CNCAN a transpus Directiva Consiliului 96/29/Euratom pentru stabilirea standardelor de securitate de bază pentru protecţia sănătăţii lucrătorilor şi a publicului împotriva pericolelor generate de radiaţiile ionizante, prin elaborarea Normelor Fundamentale de Securitate Radiologică. Acestea se află pentru avizare la Ministerul de Justiţie, urmând ca până în luna mai a anului curent să intre în vigoare.

Priorităţi pe termen scurt

În cursul anului 1999 a fost elaborat un proiect de Lege cadru privind regimul deşeurilor, care în prezent se află în curs de avizare la ministerele interesate.

În 2001 urmează să se elaboreze şi să fie promovate Legea privind protecţia atmosferei (cu sprijin tehnic şi financiar din partea Agenţiei pentru Protecţia Mediului din Danemarca), Legea privind conservarea habitatelor naturale, a florei şi faunei sălbatice, Legea pentru protecţia animalelor de laborator folosite în scopuri ştiinţifice sau în alte scopuri experimentale, Legea privind ratificarea Protocolului de la Kyoto şi Legea privind amendarea Convenţiei privind controlul transportului transfrontalier al deşeurilor periculoase şi depozitării acestora (Convenţia de la Basel).

Referitor la cerinţele sectorului de acquis comunitar privind legislaţia orizontală, a fost iniţiat proiectul de Lege pentru ratificarea Convenţiei privind evaluarea impactului asupra mediului în context transfrontier (Convenţia Espoo); până la sfârşitul anului 2000 s-a preconizat amendarea Legii protecţiei mediului nr. 137/1995 în scopul preluării integrale a listei cu activităţi cu impact asupra mediului din cadrul Directivei 85/337/CEE. În scopul preluării prevederilor specifice asigurării unei informaţii de mediu corespunzătoare, se află la Parlament, pentru aprobare, proiectul de Lege pentru ratificarea Convenţiei privind accesul la informaţie, participarea publicului la luarea deciziei şi accesul la justiţie în probleme de mediu (Convenţia de la Aarhus).

Pentru preluarea prevederilor Directivei 96/59/CEE privind depozitarea PCB/PCT, se află în circuitul de avizare proiectul de HG privind prevenirea şi reducerea poluării mediului produse de substanţele toxice persistente (PCB/PCT).

În domeniul calităţii apelor, în cursul anului 2000 au fost elaborate proiectul de Hotărâre de Guvern privind epurarea apei uzate urbane şi proiectul de Hotărâre de Guvern pentru amendarea HG nr. 730/1997 referitoare la aprobarea normativului NTPA 001/1997 privind încărcarea cu poluanţi a apelor uzate deversate în resursele de apă. Prin Hotărâre de Guvern, în 2000 se preconiza aprobarea unui Plan de acţiuni privind protecţia apelor împotriva poluării cauzate de nitraţi proveniţi din surse agricole, pentru transpunerea Directivei 91/676/CEE.

Având în vedere calendarul aprobat al activităţilor pentru proiectul de înfrăţire instituţională în domeniu, în 2001 se vor aproba prin ordin al ministrului metodologia de implementare a Directivei privind poluarea cauzată de anumite substanţe periculoase deversate în mediul acvatic comunitar, precum şi obiectivele de calitate înscrise în Directivele 82/176/CEE (descărcare mercur provenit din industria producătoare de electrolize cu clor-alcali) şi 83/513/CEE (descărcare cadmiu). Tot în 2001 se va modifica STAS 4706/88 privind clasificarea apelor în clase de calitate referitoare la apa destinată consumului uman, în scopul transpunerii Directivelor 75/440/CEE şi 77/795/CEE.

În domeniul conservării naturii, pentru transpunerea Directivei 92/43/CEE privind conservarea habitatelor naturale, a faunei şi florei salbatice, a fost adoptată Legea pentru aderarea României la Acordul privind conservarea speciilor de lilieci din Europa (Legea 90/2000). Legea pentru ratificarea Acordului privind conservarea cetaceelor din Marea Neagră, Marea Mediterană şi din zona contiguă a Atlanticului (Legea 91/2000) a fost adoptată în vederea transpunerii unor prevederi ale directivei menţionate anterior, precum şi ale Reglementării Consiliului nr. 348/81 privind regulile comune pentru importul produselor din balene sau din alte cetacee. Pentru transpunerea Directivei 79/409/CEE privind conservarea păsărilor sălbatice, a fost ratificat prin Legea 89/2000 Acordul privind conservarea păsărilor de apă migratoare african-eurasiatice.

În domeniul protecţiei civile a fost elaborat proiectul de HG pentru aprobarea planului de intervenţie în caz de descărcări de hidrocarburi şi substanţe periculoase în mare, acesta fiind în faza de avizare la ministerele de profil, urmând să fie promovat în cursul anului 2001.

Se are în vedere monitorizarea şi evaluarea emisiilor de dioxid de carbon şi a altor gaze cu efect de seră, pentru conformarea legislaţiei în domeniul schimbărilor climatice cu Decizia Consiliului nr. 93/389/CEE privind constituirea unui mecanism comunitar de monitorizare în acest domeniu.

Până la sfârşitul primului semestru al anului 2000, grupurile de lucru sectoriale stabilite au avut ca sarcină elaborarea unor strategii de armonizare corespunzătoare. De asemenea, acestea vor fi înglobate într-o strategie de armonizare în domeniul protecţiei mediului cuprinzând toate aspectele sectoriale.

În cadrul Programului PHARE 1998, începând din luna aprilie 2000, se vor realiza:

- furnizarea asistenţei pentru elaborarea proiectelor legislative şi întărirea capacităţii instituţionale a Unităţii de Consultanţă, Politici şi Strategii din cadrul MAPPM;

- pregătirea pentru acreditare a laboratorului Institutului de Cercetare-Dezvoltare pentru Protecţia Mediului ca laborator de referinţă şi pentru coordonarea procesului de acreditare a laboratoarelor Agenţiilor pentru Protecţia Mediului; 

- îmbunătăţirea capacităţii instituţionale a Agenţiilor pentru Protecţia Mediului, în scopul implementării şi controlului aplicarii noii legislaţii (în conformitate cu cerinţele Directivei IPPC), precum şi pentru pregătirea Planurilor Locale de Acţiune pentru Protecţia Mediului;

- creşterea gradului de conştientizare şi informare a populaţiei.

În perspectiva noilor cerinţe legate de evaluarea impactului asupra mediului şi de condiţiile specifice de eliberare a autorizaţiei şi a acordului de mediu, la nivel de APM-uri sunt prevăzute activităţi care vizează formarea profesională a personalului.

Pentru a facilita schimbul de informaţie între nivelul central şi local, Ministerul Apelor, Pădurilor şi Protecţiei Mediului urmează să realizeze un sistem informaţional modern, având în vedere şi faptul că România intenţionează să devină membru al Agenţiei Europene de Mediu.

Ca măsură importantă pentru crearea instrumentelor financiare necesare implementării politicii de mediu, se va adopta Legea Fondului de Mediu. În scopul managementului adecvat al acestui fond, se impune crearea structurii instituţionale corespunzătoare, astfel încât Fondul de Mediu să devină operaţional începând cu anul 2002.

În concluzie, pe termen scurt, activităţile se vor concentra pe următoarele direcţii:

- elaborarea şi finalizarea strategiilor sectoriale de armonizare legislativă precum şi aplicarea şi integrarea acestora într-o strategie globală de armonizare în domeniul protecţiei mediului;

- transpunerea legislaţiei de mediu, în special a celei referitoare la evaluarea impactului asupra mediului, accesul la informaţie, protecţia naturii şi calitatea apei;

- pregătirea şi promovarea legislaţiei cadru privind managementul deşeurilor şi calitatea aerului;

- pregătirea unei strategii financiare, precum şi a unor planuri detaliate de finanţare în special pentru directivele “costisitoare”, bazate pe estimarea realistă a surselor de finanţare anuale, publice şi private;

- crearea unor structuri în cadrul MAPPM care să contribuie la accelerarea procesului de armonizare a acquis-ului comunitar de mediu (Direcţia privind controlul poluării industriale, Direcţia de management al deşeurilor);

- crearea unei structuri cu personalitate juridică care să coordoneze Fondul de Mediu, precum şi a unui mecanism viabil de finanţare a investiţiilor de mediu.

- consolidarea capacităţii instituţionale, atât la nivel naţional cât şi local, pentru implementarea efectivă a legislaţiei transpuse.

Comisia Naţională pentru Controlul Activităţilor Nucleare şi-a propus următoarele priorităţi pe termen scurt:

- finalizarea transpunerii acquis-ului comunitar în domeniul radioprotecţiei şi al pregătirii intervenţiei în caz de urgenţă radiologică sau de accident nuclear, precum şi al supravegherii radioactivităţii mediului; 

- automatizarea Reţelei Naţionale de Supraveghere a Radioactivităţii Mediului pentru îndeplinirea cerinţelor art. 35 şi 36 din Tratatul EURATOM;

- continuarea procesului de consolidare a CNCAN.

Priorităţi pe termen mediu

Priorităţile pe termen mediu cuprinse în program au în vedere continuarea transpunerii acquis-ului comunitar de mediu, definitivarea şi întărirea instituţională necesară implementarii legislaţiei armonizate şi a politicii de mediu.

În privinţa cadrului legal, până la sfârşitul anului 2002 se va promova Legea cadru privind regimul de producere, comercializare şi utilizare a substanţelor chimice periculoase.

În domeniul calităţii aerului urmează să fie elaborate şi promovate Hotărâri de Guvern privind controlul emisiilor de substanţe poluante, valorile limită pentru poluanţii din aer, stabilirea conţinutului de plumb din petrol, reducerea conţinutului de sulf în motorină, precum şi modul de raportare al datelor.

Referitor la sectorul de management al deşeurilor, urmează să fie promovate Hotărâri de Guvern privind ambalajele şi deseurile din ambalaje (2002), supravegherea şi controlul transportului de deşeuri (2002), deşeurile cu conţinut de dioxid de titan, procedura de supraveghere şi monitorizare precum şi procedurile de armonizare a programelor de reducere şi eliminare a poluării cauzate de acestea (2003), eliminarea uleiurilor uzate (2003), bateriile şi acumulatorii care conţin anumite substanţe periculoase (2003).

În domeniul calităţii apei, în cursul anului 2002 urmează sa fie elaborat un standard privind clasificarea apelor în clase de calitate, în scopul întreţinerii vieţii piscicole şi moluştelor.

În domeniul controlului poluării industriale, pentru transpunerea directivelor specifice, în cursul anului 2002 vor fi promovate Hotărâri de Guvern privind combaterea poluării aerului provenite de la unităţile industriale, controlul şi prevenirea poluării industriale, controlul accidentelor cu substanţe periculoase şi programarea întreprinderilor existente pentru prezentarea raportului de siguranţă. Transpunerea directivelor din acest domeniu va continua şi după anul 2003.

Referitor la transpunerea acquis-ului comunitar în sectorul zgomot, acest proces va începe în cursul anului 2003, actele legislative urmând să fie promovate în anul 2004.

Rezultatele preliminare ale programelor pentru armonizarea legislativă în domeniul mediului finanţate de Comisia Europeană, precum şi posibilităţile reale existente indică prelungirea termenului de transpunere integrală a acquis-ului comunitar de mediu până în anul 2007.

Implementarea şi controlul sunt activităţi care se continuă în special pe termen mediu (proces coordonat de MAPPM), acestea bazându-se pe legislaţia transpusă şi având ca obiectiv descentralizarea responsabilităţii şi asigurarea unei structuri corespunzătoare care să acţioneze la nivel local. Acest lucru se intenţionează a fi susţinut printr-o monitorizare eficientă a calităţii factorilor de mediu şi o dotare a laboratoarelor cu echipament performant.

Ultimul termen de implementare a acquis-ului comunitar de mediu este programat în domeniul epurării apelor uzate urbane şi eliminării deversării anumitor substanţe periculoase în apele de suprafaţă (2003). Datorită aspectelor financiare pe care le presupune implementarea şi controlul aplicării noii legislaţii (în special în ceea ce priveşte directivele “costisitoare”), acest termen este posibil să fie prelungit, urmând ca în momentul începerii negocierilor în domeniul protecţiei mediului acest aspect să fie definitivat.

În concluzie, activităţile pe termen mediu se referă în special la:

- continuarea implementării programelor de armonizare, în primul rând în domeniile aerului, apei şi deşeurilor; 

- transpunerea acquis-ului comunitar în sectorul substanţe chimice, poluare industrială (IPPC, Unităţi mari poluatoare, SEVESO II) şi începerea transpunerii în sectorul zgomot;

- dezvoltarea capacităţii de monitorizare şi aplicare, în principal prin descentralizarea activităţii MAPPM şi prin implicarea agenţiilor pentru protecţia mediului în acest proces;

- dotarea cu echipament performant pentru realizarea unei monitorizări adecvate implementarii şi controlului aplicării prevederilor noii legislaţii;

- investiţii în infrastructura de mediu;

- continuarea instruirii personalului din MAPPM şi APM.

- implementarea cadrului legislativ necesar lărgirii transferului sarcinilor CNCAN prin desemnarea organismelor notificate pentru domeniul nuclear.

 

 

  

ANEXĂ 

Calendarul armonizării legislaţiei române cu cadrul de reglementare comunitar în domeniul protecţiei mediului

	CAPITOL

EXAMINARE

ANALITICĂ
	ACT NORMATIV COMUNITAR
	ACT NORMATIV NAŢIONAL
	TERMEN

	

Cap.22 Mediu

■ 22/A – Legislaţie

■ 22/B – Calitatea aerului

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 





















■ 22/C – Managementul

deşeurilor

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

■ 22/D – Calitatea apei









 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 



 

 

 

 













■ 22/E – Protecţia naturii

 

 

 

 

 

 

 

 

 

 

■ 22/F – Controlul

poluării industriale

 

 

 

 

 

 

 

 

 

 

 

 

 

■ 22/G – Substanţe

chimice şi OMG

 

 

 

 

 

 

 

 

 

 







 

 

 

 

 

 

 

 

 

 

 

 

 

 

 

 

■ 22/H – Schimbări

climatice

 

 

■ 22/I – Protecţie civilă

 

 

 

 

 

 

 

 

 

 

 



■ 22/J – Cooperare

internaţională

 

 

 

 

 

 













■ 22/K – Energie

nucleară
	 

■ 85/337/EEC: 

Directiva Consiliului privind evaluarea impactului de mediu produs de unele proiecte publice şi private

 

 

 

 

 

 

 

 

 

 

 

 

 

 

 

 

 

 

 

 

■ 90/313/EEC: 

Directiva Consiliului privind accesul liber la informaţia de mediu

 

 

 

 

 

 

 

 

 

■ 96/62/EEC: 

Directiva Consililui privind managementul şi evaluarea calităţii aerului.

■ 80/779/EEC: 

Directiva Consiliului privind valorile limită, referitoare la calitatea aerului şi valori de referinţă pentru dioxidul de sulf şi particule în suspensie

■ 82/884/EEC: 

Directiva Consiliului privind valoarea limită pentru conţinutul de plumb din aer.

■ 85/203/EEC: 

Directiva Consiliului privind standardele de calitate a aerului pentru dioxidul de azot

■ 92/72/EEC: 

Directiva Consiliului privind poluarea aerului cu ozon

■ 94/63/EC: 

Directiva Consiliului privind controlul emisiilor de compuşi organici volatili (COV) rezultaţi din stocarea petrolului şi din distribuirea lor de la terminale la staţiile service

■ 85/210/EEC: 

Directiva Consiliului privind armonizarea legilor Statelor Membre privind conţinutul de plumb din petrol

■ 93/12/EEC: 

Directiva Consiliului privind reducerea conţinutului de sulf în combustibilii lichizi.

■ 97/68/EC: 

Directiva Consiliului privind armonizarea legislaţiei SM referitoare la măsurile luate împotriva emisiilor de gaze şi particule poluante, provenite de la motoarele cu combustie internă.

■ 78/176/EEC: 

Directiva Consiliului privind deşeurile provenite de la industria producătoare de dioxid de titan.

■ 82/883/EEC: 

Directiva Consiliului privind procedura de supraveghere şi monitorizare a mediului privind deşeurile provenite de la industria producătoare de dioxid de titan

■ 92/112/EEC: 

Directiva Consiliului privind procedurile de armonizare a programelor de reducere şi 

eliminare a poluării cauzate de deşeurile provenite din

industria producătoare de titan

■ 75/439/EEC: 

Directiva Consiliului privind eliminarea uleiurilor uzate

■ 75/442/EEC: 

Directiva Consiliului privind deşeurile

■ 96/59/EEC: 

Directiva Consiliului privind depozitarea PCB/PCT

 

■ 91/157/EEC: 

Directiva Consiliului privind bateriile şi acumulatorii care conţin anumite substanţe periculoase.

■ 94/62/EC: 

Directiva Consiliului privind ambalajele şi deşeurile din ambalaje.

■ Regulamentul de Consiliu Nr 259/93 privind

supravegherea şi controlul transportului de deşeuri în

interiorul şi în afara Comunităţii Europene

■ 91/271/EEC: 

Directiva Consiliului privind epurarea apei uzate urbane

 

 

 

■ 91/676/EEC: 

Directiva Consiliului privind protecţia apelor împotriva poluării cauzate de nitraţi proveniţi din sursele agricole

■ 76/464/EEC: 

Directiva Consiliului privind poluarea cauzată de anumite substanţe periculoase deversate în mediul acvatic 

■ 82/176/EEC: 

Directiva Consiliului privind valorile limită şi obiectivele de calitate pentru descărcările de mercur provenite din industria producătoare de electrolize cu clor-alcali

■ 83/513/EEC: 

Directiva Consiliului privind valorile limită şi obiectivele de calitate pentru descărcările de cadmiu

■ 75/440/EEC: 

Directiva Consiliului privind calitatea apei de suprafaţă destinată consumului potabil în Statele Membre

■ 77/795/EEC: 

Directiva Consiliului prin care se stabileşte o procedură comună referitoare la schimbul de informaţii privind calitatea apei naturale de suprafaţă în Comunitate

■ 78/659/EEC: 

Directiva Consiliului privind protejarea şi îmbunătăţirea calităţii apei naturale în scopul întreţinerii vieţii piscicole

■ 79/923/EEC: Directiva Consiliului privind calitatea apei în scopul întreţinerii vieţii moluştelor.

 

■ 92/43/EEC: 

Directiva Consiliului privind conservarea habitatelor naturale, a florei şi faunei sălbatice.

■ 79/409/EEC: 

Directiva Consiliului privind conservarea păsărilor

sălbatice

■Reglementarea Consiliului nr. 348/81 privind regulile comune pentru importul produselor din balene sau din alte cetacee

■ 84/360/EEC: 

Directiva Consiliului privind combaterea poluării aerului provenit de la unităţile industriale

■ 88/609/EEC: 

Directiva Consiliului privind limitarea anumitor emisii de poluanţi în aer, de la marile unităţi de combustie.

■ 96/61/EC:

Directiva Consiliului privind controlul şi prevenirea poluării industriale

■ 96/82/EC:

Directiva Consiliului privind controlul accidentelor cu substanţe periculoase.

■ 86/609/EEC: 

Directiva Consiliului privind armonizarea legilor,

reglementărilor şi prevederilor administrative ale Statelor Membre privind protecţia animalelor folosite în experimente şi în alte scopuri ştiinţifice.

■ 67/548/EEC: 

Directiva Consiliului privind armonizarea legislaţiei şi măsurile administrative referitoare la clasificarea, ambalarea şi etichetarea subst. chimice periculoase.

■ 87/217/EEC 

Directiva Consiliului privind prevenirea şi reducerea poluării mediului cauzată de azbest

■ Reglementarea de Consiliu nr. 3093/94 privind substanţele care depreciază stratul de ozon

 

 

 

 

 

 

 

■ 93/389/EEC: 

Decizia Consiliului privind mecanismul de monitorizare comunitar pentru CO2 şi alte gaze cu efect de seră.

■ 86/85/EEC: 

Decizia Consiliului privind stabilirea sistemului

informaţional comunitar pentru controlul şi reducerea poluării provocate de descărcările, în mare, a hidrocarburilor şi substanţelor periculoase.

■ 80/686/EEC: 

Decizia Comisiei pentru crearea unui Comitet Consultativ pentru controlul şi reducerea poluării provocate de hidrocarburi.

■ 97/640/EEC: 

Decizia Consiliului privind aprobarea în numele Comunităţii a amendamentului Convenţiei privind controlul transportului transfrontier al deşeurilor periculoase şi depozitării acestora (Convenţia de la Basel) aşa cum a fost prevăzut în Decizia III/1 a Conferinţei Părţilor

■ 157A035/

Tratatul privind înfiinţarea Comunităţii Europene a Energiei Atomice (EAEC Euratom), cap.II-prevederi privind încurajarea progresului în domeniul energiei nucleare, cap.III: sănătate şi securitate nucleară, art.35,36,37

■ 397L0043 / OJ L 180 09.07.97 p.22

Directiva Consiliului 97/43/Euratom din 30 iunie 1997 privind protecţia sănătăţii individuale împotriva radiaţiilor ionizante în timpul expunerilor medicale şi

abrogarea Directivei 84/466/ Euratom

■ 390L0641 / OJ L 349 13.12.90 p.21

90/641 / Euratom: Directiva Consiliului din 4 dec. 1990 privind protecţia operaţionala a lucrătorilor externi expuşi la riscul radiaţiilor ionizante în timpul activităţilor lor în zonele controlate

■ 396L0029 / OJ L 159 29.06.96 p.1

96/29/ Euratom: Directiva Consiliului din 13 mai 1996

pentru stabilirea standardelor de securitate de bază pentru protecţia sănătăţii lucrătorilor şi a publicului împotriva pericolelor generate de radiaţiile ionizante

■ 394Y1231(02) / OJ C 379 31.12.94 p.1

Rezoluţia din 19 decembrie 1994 asupra gospodăririi

deşeurilor radioactive

■ 391X0004 / OJ L 006 09.06.91 p.16 91/4/ Recomandarea Comisiei Euratom din 7 dec. 1990 privind aplicarea art.37 din Euratom

■ 392L0003 / OJ L 035 12.02.92 p.24

■ 393D0552/OJ L 268 29.10.93 p. 83

■ 393R1493/OJ 148 19.03.93 p. 1
	■ Proiect de Lege privind ratificarea Convenţiei de la Espoo referitoare la evaluarea impactului transfrontier asupra mediului.

■ Amendarea Ordinul Ministrului nr. 125/1996 pentru aprobarea procedurii de reglementare a activităţilor economice şi sociale cu impact asupra mediului înconjurător

■ Proiect de lege pentru amendarea Legii Protecţiei Mediului nr. 137/95 – Anexa II

■ Proiect HG pentru transpunerea Anexei I şi II a Directivei

■ Proiect Ordin de Ministru pentru dezvoltarea sectorului de informaţii (Anexa IV a Directivei)

■ Proiect de OM privind procedura de evaluare impactului şi de participare a publicului la luarea deciziei în cazul proiectelor cu impact transfrontier.

■ Proiecte de ordine de ministru pentru introducerea ghidurilor de elaborare a studiilor de impact (evaluarea impactului asupra mediului) pe tipuri de activităţi.

■ Proiect de lege privind ratificarea Convenţiei de la Aarhus referitoare la accesul la informaţie, participarea publică la luarea deciziei şi accesul la justiţie în probleme de mediu.

■ Proiect de HG privind informaţia de mediu.

■ Proiect de HG privind tarifele pentru informaţia de mediu.

■ Proiecte de ordine de ministru pentru aprobarea normelor metodologice şi reglementărilor de colectare, prelucrare, raportare şi disponibilizare a informaţiei de mediu.

■ Proiect de lege privind protecţia atmosferei.

■ HG privind valorile limită pentru poluanţii din aer

■ HG privind delimitarea zonelor şi aglomerărilor şi criteriile de clasificare a acestora în funcţie de nivelul de poluare.

■ HG privind informaţiile de mediu şi raportarea datelor.

 

 

 

 

 

 

 

 

 

 

■ HG privind controlul emisiilor de compuşi organici volatili (COV) rezultaţi din stocarea petrolului şi din distribuirea lor de la terminale la staţiile service.

 

 

■ HG privind stabilirea, în vederea comercializării, a conţinutului de plumb din petrol.

■ HG privind reducerea conţinutului de sulf în motorină.

 

 

■ HG privind armonizarea legislaţiei SM referitoare la măsurile luate împotriva emisiilor de gaze şi particule poluante, provenite de la motoarele cu combustie internă.

 

 

 

■ HG privind deşeurile provenite de la industria producătoare de dioxid de titan.

 

■ HG privind procedura de supraveghere şi monitorizare a

mediului privind deşeurile provenite de la industria producătoare de dioxid de titan.

 

■ HG privind procedurile de armonizare a programelor de

reducere şi eliminare a poluării cauzate de deşeurile provenite din industria producătoare de titan.

 

■ HG privind eliminarea uleiurilor uzate.

■ OU privind gospodărirea deşeurilor

 

■ HG nr. 173/2000 privind prevenirea şi reducerea poluării mediului produse de substanţe toxice persistente (PCB/PCT), publicată în MO nr. 131/28.03.2000

■ HG privind bateriile şi acumulatorii care conţin anumite substanţe periculoase

 

■HG privind ambalajele şi deşeurile din ambalaje.

 

■HG privind supravegherea şi controlul transportului de deşeuri în interiorul şi în afara Comunităţii Europene.

 

■ Proiect de HG privind epurarea apei uzate urbane

■ Modificarea HG nr. 730/1997 referitoare la aprobarea

Normativului 001/1997 privind încărcarea cu poluanţi a apelor uzate deversate în resursele de apă.

■ HG privind aprobarea unui Plan de Acţiuni privind protecţia apelor împotriva poluării cauzate de nitraţi

proveniţi din sursele agricole

■ OM pentru aprobarea metodologiei de implementare a Directivei

 

 

 

■ OM privind obiectivele de calitate 

 

 

 

 

 

 

 

 

 

 

■ Modificarea STAS 4706 – 88 privind clasificarea apelor in clase de calitate, referitoare la apa destinata consumului uman

 

 

 

 

 

 

 

■ Modificarea STAS 4706 – 88 privind clasificarea apelor în clase de calitate, în scopul întreţinerii vieţii piscicole şi moluştelor

 

 

 

 

 

 

■ Proiect de lege privind conservarea habitatelor naturale, a florei şi faunei sălbatice.

■ Legea 90/2000 pentru adoptarea Acordului privind conservarea speciilor de lilieci din Europa.

■ Legea 91/2000 pentru ratificarea Acordului privind conservarea cetaceelor din Marea Neagră, Marea

Mediterană şi din zona contiguă a Atlanticului.

■ Legea 89/2000 pentru ratificarea Acordului privind conservarea păsărilor de apă migratoare african-eurasiatice

■ HG privind combaterea poluării aerului provenit de la unităţile industriale

 

■ HG privind limitarea anumitor emisii de poluanţi în aer,

de la marile unităţi de combustie.

 

■ HG privind controlul şi prevenirea poluării industriale

 

■ HG privind controlul accidentelor cu substanţe periculoase.

■ HG pentru programarea întreprinderilor existente la

prezentarea raportului de siguranţă.

■ Proiect de lege pentru protecţia animalelor de laborator folosite în scopuri ştiinţifice sau în alte scopuri experimentale.

 

 

 

 

■ Proiect de lege privind regimul de producere, comercializare şi utilizare a substanţele chimice periculoase.

 

 

 

 

■ HG privind prevenirea şi reducerea poluării mediului cauzată de azbest

 

■ HG privind scutirea de taxe vamale a echipamentelor destinate transferului de tehnologie finanţate de Fondul Multilateral al Protocolului de la Montreal

■ Ordin al Ministrului privind introducerea sistemului de licenţe pentru hidrocarburile halogenate care distrug stratul de ozon

■ Ordin al Ministrului privind îmbunătăţirea controlului vamal pentru ODS

■ Proiect de lege privind ratificarea Protocolului de la Kyoto

■ HG privind monitoringul emisiilor gazelor cu efect de seră

■ HG pentru aprobarea Planului de intervenţie în caz de descărcări de hidrocarburi şi substanţe periculoase, în mare

 

 

 

 

 

 

 

 

 

 

 

■ Proiect de lege privind amendarea Convenţiei privind controlul transportului transfrontier al deşeurilor periculoase şi depozitării acestora (Convenţia de la Basel)

aşa cum a fost prevazut în decizia III/1 a Conferinţei Părţilor

 

 

 

 

 

■ Reglementări naţionale revizuite privind protecţia la radiaţii

 

 

 

 

 

 

 

■ Norme revizuite privind protecţia la radiaţii elaborate de Ministerul Sănătăţii şi aprobate de CNCAN

 

 

 

 

 

 

 

■ Reglementări naţionale revizuite privind protecţia la radiaţii

 

 

 

 

 

 

■ Norme fundamentale de Securitate Radiologică (aspectele privind supravegherea medicală din Directiva 96/29 Euratom vor fi acoperite de normele emise de Ministerul Sănătăţii)

 

 

 

■ Proiectul de lege privind “Constituirea Fondului pentru

Gospodărirea deşeurilor Radioactive şi Dezafectare” aflat în curs de avizare la alte autorităţi implicate

■ Reglementări naţionale revizuite privind protecţia la radiaţii

 

 

 

■ Reglementări naţionale revizuite privind transportul materialelor şi deşeurilor radioactive

